text:
Yosef a Ofi Arimatea Kyerɛɛ Baabi a Ogyina
YOSEF A OFI ARIMATEA; na onnye nni sɛ obenya akokoduru akɔ Roma amrado no anim. Efisɛ na wonim Pontio Pilato sɛ ɔyɛ obi a n’asɛm yɛ den dodo. Nanso na ɛsɛ sɛ obi kɔsrɛ Pilato na ɔde Yesu amu no ma no na ama wɔasie no osie pa. Sɛnea na Yosef adwene yɛ no no, bere a ɔkɔɔ Pilato anim no, anyɛ den saa. Bere a Pilato te fii ɔsraani panyin bi hɔ sɛ Yesu awu no, ɔde amu no maa Yosef. Ɛwom sɛ na Yosef da so ara redi awerɛhow paa deɛ, nanso ɔyɛɛ ntɛm san kɔɔ baabi a wokum Yesu no.—Mar. 15:42-45.
Hena ne Yosef a ofi Arimatea?
Twaka bɛn na na ɔne Yesu wɔ?
Dɛn nti na ɛsɛ sɛ wudwen n’asɛm no ho?
NÁ ƆYƐ SANHEDRIN NO MUNI
Asɛmpa a honhom kaa Marko ma ɔkyerɛwee no ka sɛ na Yosef yɛ “Bagua no muni a wagye din.” Sɛ wohwɛ nea na Marko reka a, Sanhedrin no ara na ɔfrɛɛ no Bagua no. Ná ɛno ne Yudafo asɛnnibea kɛse, na na ɛsan yɛ baguakuw a ɛhwɛ ɔmantam no so. (Mar. 15:1, 43) Akannifo a wɔwɔ ɔmantam no mu no, na Yosef ka ho. Ɛno nti na otumi kɔɔ Roma amrado no anim no. Ɛnyɛ nwonwa nso sɛ na Yosef yɛ ɔdefo.—Mat. 27:57.
Wowɔ akokoduru a wode bɛka sɛ wugye Yesu tom sɛ wo Hene anaa?
Ná Sanhedrin no yɛ kuw a emufo kyi Yesu kɔkɔɔkɔ. Wɔbɔɔ pɔw bɔne sɛ wobekum Yesu. Nanso, Bible ka sɛ na Yosef yɛ “onipa pa na ɔteɛ.” (Luka 23:50) Ná Yosef nte sɛ ne mfɛfo Sanhedrinfo dodow no ara. Ɔno deɛ na odi nokware, ɔbɔ bra pa, na na ɔyɛ nea obetumi biara sɛ obedi Onyankopɔn mmara so. Ná ɔno nso “retwɛn Onyankopɔn ahenni no.” Ɛbɛyɛ sɛ ɛno nti na ɔbɛyɛɛ Yesu suani. (Mar. 15:43; Mat. 27:57) Ná Yosef pɛ nokware, na na n’ani gye atɛntrenee ho, enti ɛbɛyɛ sɛ ɛno na ɛmaa Yesu asɛm no twetwee no.
OSUANI A WANYI N’ANIM
Yohane 19:38 ka sɛ na Yosef yɛ “Yesu suani nanso Yudafo no ho suro nti ɔyɛe wɔ kokoam.” Dɛn na na Yosef suro? Ná onim sɛ Yudafo no mmu Yesu, na na wɔasi wɔn bo sɛ obiara a ɔbɛka sɛ ogye Yesu di no, wobetu no afi hyiadan mu. (Yoh. 7:45-49; 9:22) Sɛ wotu obi fi hyiadan mu a, ɛkyerɛ sɛ ne mfɛfo Yudafo bedi ne ho fɛw, abu no animtiaa, na wɔayi ne baako ahyɛ ne nsa. Ɛno nti na na Yosef suro sɛ obeyi n’anim aka sɛ ogye Yesu di no. Sɛ ɔyɛɛ saa a, anka ne dibea ne anuonyam a ɔwɔ bɛbɔ no.
Ɛnyɛ Yosef nko ara na na ɔwɔ ɔhaw a ɛte saa mu. Yohane 12:42 ka sɛ “sodifo no mpo mu bebree nyaa [Yesu] mu gyidi, nanso Farisifo no nti, wɔampae mu anka sɛnea ɛbɛyɛ na wɔantu wɔn amfi hyiadan no mu.” Sanhedrin no muni foforo a na ɔno nso wɔ ɔhaw a ɛte saa mu ne Nikodemo.—Yoh. 3:1-10; 7:50-52.
Ná Yosef yɛ osuani, nanso wanyi n’anim. Sɛ yɛhwɛ asɛm bi a Yesu kae a, na wei yɛ aniberesɛm paa. Ɔkae sɛ: “Obiara a ɔbɔ me din nnipa anim no, me nso mɛbɔ ne din m’Agya a ɔwɔ soro no anim, na obiara a ɔpa me nnipa anim no, me nso mɛpa no m’Agya a ɔwɔ soro no anim.” (Mat. 10:32, 33) Ɛwom sɛ Yosef ampa Yesu deɛ, nanso wannya akokoduru anka sɛ ogye Yesu di. Wo nso ɛ?
Yosef yɛɛ adepa bi a Bible ka ho asɛm. Ɛma yehu sɛ pɔw bɔne a Sanhedrin no bɔe sɛ wobekum Yesu no, Yosef ampene so. (Luka 23:51) Sɛnea ebinom kyerɛ no, ɛbɛyɛ sɛ bere a wɔredi Yesu asɛm no, na Yosef nni hɔ. Atɛnkyea yayaayaw a wobuu Yesu no, ɛyɛ dɛn ara a na ɛbɛhaw Yosef, nanso na ɔrentumi nyɛ ho hwee!
OSII PI
Bere a Yesu wui no, ɛbɛyɛ sɛ na Yosef adi ehu a ɛwɔ ne mu no so, na osii gyinae sɛ ɔde ne ho bɛbɔ Yesu akyidifo no. Asɛm a ɛwɔ Marko 15:43 ma yehu saa. Ɛhɔ ka sɛ: “Ɔde akokoduru kɔɔ Pilato anim kɔsrɛɛ Yesu amu.”
Bere a Yesu wui no, ɛbɛyɛ sɛ na Yosef wɔ hɔ. Nokwasɛm ne sɛ, na onim sɛ Yesu awu ansa na Pilato rete. Ɛno nti, bere a Yosef kɔsrɛɛ Yesu amu no, na amrado no ‘adwenem nteɛ no sɛ Yesu anya awu koraa.’ (Mar. 15:44) Bere a Yesu sɛn dua so no, ohuu amane. Sɛ na Yosef gyina hɔ a, ebetumi aba sɛ aninyanne a na Yesu refa mu no maa Yosef ahonim haw no. Yemmisa sɛ, ɛno na ɛmaa Yosef yɛɛ n’adwene sɛ ɔbɛma obiara ahu sɛ ɔyɛ Yesu suani anaa? Ebetumi aba saa. Yebetumi aka paa sɛ, afei deɛ Yosef kekaa ne ho. Ɔyɛe sɛ obeyi n’anim ama obiara ahu sɛ ɔyɛ Yesu suani.
YOSEF SIEE YESU
Yudafo mmara mu no, sɛ wokum obi a wɔabu no kumfɔ a, na ɛsɛ sɛ wosie no ansa na owia akɔtɔ. (Deut. 21:22, 23) Nanso Romafo deɛ, na wɔma nsɛmmɔnedifo a wɔakum wɔn no amu sɛn dua so porɔw anaa wɔtow wɔn gu amena baako mu. Nanso ɛnyɛ ɛno koraa na na ɛwɔ Yosef adwenem. Ná Yosef wɔ ɔda foforo a wɔatwa wɔ ɔbo mu, na na ɛbɛn baabi a wokum Yesu no. Ná wɔmfaa obiara ntoo saa ɔda yi mu da; wei kyerɛ sɛ na Yosef tu fii Arimatea * baa Yerusalem nkyɛe. Ɛbɛyɛ sɛ otwaa saa ɔda yi maa ɔne n’abusua. (Luka 23:53; Yoh. 19:41) Yesu a Yosef siee no wɔ ɔda a ɔno ankasa wu a na wobesie no wom no kyerɛ sɛ na Yosef yam ye paa. Wei maa nkɔm a wɔhyɛe sɛ wobesie Mesia no ‘wɔ adefo mu’ no baa mu.—Yes. 53:5, 8, 9.
Biribi wɔ hɔ a ɛho hia wo paa sen ayɔnkofa a wo ne Yehowa wɔ anaa?
Nsɛmpa nnan no nyinaa ka sɛ bere a woyii Yesu amu no fii dua so no, Yosef de nwera pa kyekyeree ne ho de no too ɔda a na wama wɔatwa ama no no mu. (Mat. 27:59-61; Mar. 15:46, 47; Luka 23:53, 55; Yoh. 19:38-40) Nikodemo nko ara na Bible bɔɔ ne din sɛ ɔboaa Yosef; ɔde nnuhuam a wɔde siesie amu bae. Wohwɛ dibea a na Yosef ne Nikodemo wɔ a, ɛbɛyɛ sɛ ɛnyɛ wɔn ankasa na wɔsoaa amu no. Yebetumi aka paa sɛ wɔmaa wɔn nkoa na wɔsoaa amu no kosiei. Sɛ saa na wɔyɛe mpo a, adwuma a saa mmarima mmienu yi yɛe no, na ɛnyɛ adwuma ketewa. Sɛ na obi so funu mu a, na ne ho begu fĩ nnanson na biribiara a obeso mu nso, ɛho begu fĩ. (Num. 19:11; Hag. 2:13) Sɛ obi ho gu fĩ wɔ nnawɔtwe a wobedi Twam afahyɛ no a, na ɔrentumi nni afahyɛ no bi. Afahyɛ no ho biribiara nso, na ɛnsɛ sɛ ɔyɛ bi. (Num. 9:6) Yesu amu a Yosef siei no, na ebetumi ama ne mfɛfo adi ne ho fɛw. Nanso saa bere yi deɛ, na Yosef asi n’adwene pi sɛ obesie Yesu osie pa na wayi n’anim sɛ ɔyɛ Kristo suani, na nea ɛbɛba biara mmra.
YOSEF HO ASƐM ASI
Yesu amu a Yosef a ofi Arimatea siei a ɛho asɛm wɔ Nsɛmpa no mu akyi no, Bible nka ne ho asɛm bio. Wei ma yebisa sɛ: Dɛn na ɛtoo no? Ɛno deɛ, yennim. Nanso yɛhwɛ nea yɛasusuw ho yi a, yebetumi aka paa sɛ ɛno akyi no, oyii n’anim sɛ ɔyɛ Kristoni. Bere a na emu yɛ den paa no, saa bere no mmom na na ne gyidi reyɛ den na ɔrenya akokoduru kɛse nso. Ná wei yɛ asɛm pa.
Wei ma asɛm bi sɔre a ɛsɛ sɛ yɛn nyinaa susuw ho: Biribi wɔ hɔ a ɛho hia yɛn paa sen ayɔnkofa a yɛne Yehowa wɔ anaa? Ɛyɛ dibea, adwuma, ahonyade, ɔdɔ a yɛwɔ ma yɛn abusuafo, anaa ahofadi.
^ nky. 18 Ɛbɛyɛ sɛ Arimatea, ɛno ara ne Rama; ɛnnɛ wɔfrɛ no Rentis (Rantis). Ɛhɔ na na odiyifo Samuel fi. Ɛwɔ Yerusalem atifi fam atɔe, na efi hɔ rekɔ Yerusalem yɛ akwansin 22 (kilomita 35).—1 Sam. 1:19, 20.


c: text/html

text:
Lefèvre d’Étaples—Ná Ɔpɛ sɛ Ɔmanfo Nyinaa Hu Onyankopɔn Asɛm
KWASIDA anɔpa bi, bɛyɛ afe 1520 mu hɔ no, nnipa a wɔte Meaux, kurow ketewaa bi a ɛwɔ Paris no tee asɛm bi a ɛyɛ nwonwa wɔ asɔre. Daa na wɔkenkan Bible kyerɛ wɔn wɔ Latin mu, nanso saa da no deɛ, wɔkenkan Nsɛmpa no kyerɛɛ wɔn wɔ Franse kasa a wɔde twaa wɔn funuma no mu!
Jacques Lefèvre d’Étaples (Latin, Jacobus Faber Stapulensis) yɛ Bible asekyerɛfo. Ɔboaa ɔmanfo ma wotumi kenkanee Bible wɔ kasa foforo mu. Akyiri yi ɔkyerɛw ne yɔnko berɛbo bi sɛ: “Sɛ wuhu sɛnea Onyankopɔn ama nnipa pii rete Bible no ase a, wo ho bedwiriw wo.”
Saa bere no nyinaa na Katolek Asɔre no ne asɔfo a wɔwɔ Paris no sɔre tia Bible a wɔakyerɛ ase ama ɔmanfo tumi kenkan no. Ɛnde yɛrebisa sɛ, dɛn na ɛkaa Lefèvre ma ɔkyerɛɛ Bible no ase kɔɔ Franse kasa mu? Ɔyɛɛ dɛn tumi boaa ɔmanfo ma wotumi tee Onyankopɔn Asɛm ase?
ƆHWEHWƐƐ KYERƐWNSƐM NO MU YIYE
Ansa na Lefèvre refi Bible nkyerɛase ase no, na watu ne ho asi hɔ sɛ ɔbɛhwɛ ma tete nyansapɛ ne nyamekyerɛ nhoma ahorow mu nokwasɛm ankasa ada adi. Ohui sɛ, nkurɔfo de wɔn nsɛm ahyehyɛ nhoma yi mu na mfomso nso wɔ pii mu. Bere a ogu so rehwehwɛ tete nhoma ahorow mu no, ofii ase hwehwɛɛ Bible a Katolek Asɔre no de di dwuma titiriw, Latin Vulgate, no mu.
Nsi a ɔde suaa Bible no ma ɔkaa akyiri yi sɛ, “Sɛ obi ani begye paa a, . . . ade baako a ebetumi aboa no ne sɛ obesua Onyankopɔn Asɛm.” Enti Lefèvre gyaee nyansapɛ ho adesua, na ɔde n’adwene nyinaa sii Bible asekyerɛ so.
Afe 1509 mu no, Lefèvre tintim Nnwom * nhoma no nkyerɛase ahorow nnum. Ná ɛwɔ Latin kasa mu. Ɔsan tintim Vulgate a na n’ankasa asiesie emu mfomso bi no nso. Ne bere so nyamekyerɛfo nyinaa mu no, ɔno nko ara na ogyee bere hwehwɛɛ “aba ankasa” a ɛwɔ Bible mu nsɛm mu. Ɔkwan a na ɔfa so kyerɛ Bible ase no boaa Bible ho abenfo ne wɔn a wɔde nsakrae baa Kristosom mu no.
Wɔwoo Lefèvre too Katolek som mu, na na ogye di paa sɛ, sɛ wobetumi ayɛ nsakrae ahorow wɔ asɔre no mu a, gye sɛ wɔkyerɛkyerɛ Bible no mu yiye kyerɛ asɔremma no. Nanso sɛ Bible dodow no ara wɔ Latin kasa mu a, ɛbɛyɛ dɛn na asɔremma no anya so mfaso?
BIBLE NKYERƐASE A OBIARA BETUMI ANYA BI
Esiane sɛ na Lefèvre wɔ ɔdɔ kɛse ma Onyankopɔn Asɛm nti, osii ne bo sɛ ɔbɛma nnipa dodow no ara nsa aka bi. Nea ɛbɛyɛ na wadu saa botae no ho no, otintim Nsɛmpa no wɔ Franse kasa mu wɔ June 1523 mu. Ɔyɛɛ no nketewa nso. Wei boa maa ahiafo mpo tumi tɔɔ Bible no bi.
Ɔmanfo ani gyee ho araa ma Bible no anso tɔ. Ná mmaa ne mmarima nyinaa ho pere wɔn sɛ wɔbɛkenkan Yesu nsɛm no wɔ wɔn kurom kasa mu ma enti 1,200 a wodii kan tintimii no sae wɔ abosom kakraa bi ntam.
OGYINAA BIBLE NO AKYI DENNEENNEN
Lefèvre kae wɔ Nsɛmpa no nnianim asɛm no mu sɛ, wakyerɛ ase kɔ Franse kasa mu sɛnea ɛbɛyɛ a asɔremma a “wɔn nhomanim nkɔɔ akyi pii no bɛte nokware no ase sɛnea wɔn a wotumi kenkan Latin no te ase no ara.” Nanso adɛn nti na na Lefèvre ani abere sɛ ɔbɛma ɔmanfo ahu nea ɛwɔ Bible no mu?
Ná Lefèvre nim sɛnea nnipa nkyerɛkyerɛ ne nyansapɛ asɛe Katolek Asɔre no paa. (Marko 7:7; Kolosefo 2:8) Ná ogye di nso sɛ bere aso sɛ wɔka Nsɛmpa no “wɔ wiase afanan nyinaa, sɛnea ɛbɛyɛ a nnipa nkyerɛkyerɛ remfa nkurɔfo nnommum bio.”
Afei Lefèvre bɔɔ mmɔden sɛ ɔbɛpa wɔn a wɔkasa tia Bible no a wɔbɛkyerɛ ase akɔ Franse kasa mu no ho ntama. Ɔkasa tiaa wɔn nyaatwom no sɛ, “Wɔbɛyɛ dɛn akyerɛkyerɛ nkurɔfo ma wɔadi Yesu Kristo ahyɛde nyinaa so bere a wɔmpɛ sɛ wɔkyerɛ Bible no ase ma ɔmanfo kenkan wɔ kasa a wɔde twaa wɔn funuma mu no?”
Enti ɛnyɛ nwonwa koraa sɛ, nyamekyerɛfo a wɔwɔ Paris suapɔn Sorbonne no bɔɔ mmɔden sɛ wɔbɛma Lefèvre aka n’ano atom. August 1523 mu no, wɔampene so sɛ obi bɛkyerɛ Bible no ase akɔ ɔmanfo kasa mu anaasɛ wɔbɛyɛ ho nhwehwɛmu de ato gua. Nea enti a wɔyɛɛ saa ne sɛ, na wɔte nka sɛ “ɛbɛhaw Asɔre no.” Sɛ ɛnyɛ Franse hene, Francis I a, anka wobuu Lefèvre atɛn sɛ ɔyɛ mmusubɔfo.
ƆYƐƐ KOMM WIEE N’ADWUMA NO
Lefèvre amma n’asɔretiafo no anobaabae antwetwe n’adwene ma wannyae Bible no ase kyerɛ. Afe 1524 mu no, bere a owiee Hela Kyerɛwnsɛm (nea wɔfrɛ no Apam Foforo no), oyii Nnwom nhoma a wakyerɛ ase kɔ Franse kasa mu adi. Ɔyɛɛ saa sɛnea ɛbɛyɛ a asɔremma no besua ma “wɔn mpaebɔ adi mu.”
Nyamekyerɛfo a wɔwɔ Sorbonne no antwentwɛn wɔn nan ase koraa sɛ wɔbɛtweetwee Lefèvre nkyerɛase no mu. Ntɛm ara na wɔkae sɛ wɔnhyew saa Hela Kyerɛwnsɛm yi wɔ baguam. Afei wɔsan kaa nhoma afoforo ho asɛm sɛ “ɛfoa ɔsom mu atuatew a na Luther di anim no so.” Bere a nyamekyerɛfo no frɛɛ Lefèvre sɛ ommeyi ne ho ano no, wammua wɔn, mmom ɔyɛɛ komm na afei oguan kɔɔ Strasbourg. Oduu hɔ no, ɔtoaa so kyerɛɛ Bible no ase wɔ kokoam. Ɛwom sɛ nnipa binom ka sɛ bua a wammua nyamekyerɛfo no kyerɛ sɛ na ɔyɛ ohufo, nanso na ogye di paa sɛ ɛno ne ɔkwampa a na obetumi afa so abua nnipa a wɔnkyerɛ Bible mu nokware anaa “akronkronne” a ɛte saa ho anisɔ no
Bere a oguanee bɛyɛ afe no, Ɔhene Francis I faa no sɛ ɔnkyerɛ ne ba Charles a na wadi mfe nnan no ade. Saa adwuma yi maa Lefèvre nyaa bere pii de kyerɛɛ Bible no ase wiei. Afe 1530 mu no, ɔkyerɛɛ Bible mũ no nyinaa ase wiei. Ɔhempɔn Charles V penee so ma ɔde fii France kɔɔ Antwerp kotintimii. *
ƐNYƐ NEA ƆPƐ NYINAA NA ONYAE
Lefèvre asetenam nyinaa nea na ɛda ne koma so paa ne sɛ asɔre no bɛtow nnipa atetesɛm agu na wɔakura nokware nkyerɛkyerɛ a ɛwɔ Bible mu no mu. Ná ogye di paa sɛ “ɛyɛ Kristoni biara asɛde sɛ ɔno ankasa tumi kenkan Bible na osua.” Ɛno nti na obirii ne mogya ani sɛ ɔbɛma obiara anya Bible no bi no. Ɛwom, nsakrae a Lefèvre hwɛɛ kwan sɛ ɛbɛba asɔre no mu no anyɛ yiye, nanso ɔyɛɛ bi maa nkyirimma; ɔboaa ɔmanfo ma wɔtee Onyankopɔn Asɛm ase.
^ nky. 8 Ná wɔahyehyɛ Onyankopɔn abodin ahorow wɔ Nnwom nhoma no nkyerɛase ahorow nnum no mu. Ná Hebri nkyerɛwee anan, Tetragrammaton a egyina hɔ ma Onyankopɔn din no nso wom.
^ nky. 21 Mfe nnum akyi wɔ afe 1535 no, Olivétan a ɔkyerɛ nhoma ase kɔ Franse kasa mu nso yii ne Bible nkyerɛase adi. Ɔhwɛɛ tete nsaano nkyerɛwee so na ɛyɛe. Bere a ɔrekyerɛ Hela Kyerɛwsɛm no ase no, Lefèvre nkyerɛase no boaa no kɛse.

robotstxt: allowed

filter: keep


text:
ƆWƐN-ABAN—NEA ADESUA NSƐM WOM June 2015
Adesua nsɛm a yɛbɛsua fi July 27 kɔsi August 30, 2015 wɔ nsɛmma nhoma yi mu.
Kristo—Onyankopɔn Tumi
Ɛnyɛ tete Israelfo no nko ara na wɔnyaa anwonwade a Yesu yɛe no so mfaso, na mmom ɛma yɛhu nea ɔbɛyɛ ama adesamma nnansa yi ara nso.
Ná Yesu Dɔ Nnipa
Dɛn na ɔkwan a Yesu faa so yɛɛ anwonwade ahorow no ma yɛhu fa sɛnea ɔte nka ho?
Yɛbɛtumi Akura Yɛn Ahotew Mu
Bible ma yɛhu nneɛma mmiɛnsa a ɛbɛtumi aboa yɛn ma yɛako atia akɔnnɔ bɔne.
“Mohia Boasetɔ”
Yehowa ama yɛn nneɛma nnan bi a ɛbɛtumi aboa wo ma woagyina sɔhwɛ anaa nsɛnnennen ano.
Fa Mpae a Yesu Kyerɛe no Mu Nsɛm Bɔ Wo Bra—Ɔfã 1
Adɛn nti na Yesu de “Yɛn Agya” fii mpaebɔ yi ase na wanka sɛ “M’Agya”?
Fa Mpae a Yesu Kyerɛe no Mu Nsɛm Bɔ Wo Bra—Ɔfã 2
Sɛ yɛsrɛ Onyankopɔn sɛ ɔmma yɛn ɛnnɛ aduane a, na ɛnyɛ nea yɛresrɛ ne sɛ ɔmma yɛn nkutoo aduane.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Luka 1:1-80
1 Esiane sɛ nnipa bebree abɔ mmɔden sɛ wɔbɛhyehyɛ nokwasɛm+ ahorow a yɛagye atom,2 sɛnea yenya fii adansefo+ a wɔde wɔn ani hui ne wɔn a wɔsom asɛmpa+ no ho fi mfiase+ no hɔ nti,3 me nso mabɔ me tirim saa, efisɛ mahwehwɛ nneɛma no nyinaa mu pɛpɛɛpɛ afi mfiase, sɛ mɛkyerɛw no nnidiso nnidiso+ abrɛ wo, onuonyamfo+ Teofilo,+4 na ama woahu nsɛm a wɔde akyerɛkyerɛ wo no mu nokware.+5 Yudea hene Herode nna no mu no,+ na ɔsɔfo bi wɔ hɔ a wɔfrɛ no Sakaria a ofi Abia+ asɔfokuw no mu, na ne yere yɛ Aaron+ mmabea no mu biako a ne din de Elisabet.6 Ná wɔn baanu nyinaa teɛ+ wɔ Onyankopɔn anim efisɛ wɔnantew Yehowa mmara+ ne n’atemmude+ nyinaa mu pɛpɛɛpɛ a asɛm biara nni ho.+7 Nanso na wonni ba, efisɛ na Elisabet yɛ obonin,+ na wɔn baanu nyinaa mfe akɔ anim.8 Bere a eduu ne kuw+ so a ɔreyɛ n’asɔfodwuma wɔ Onyankopɔn anim,9 sɛnea asɔfodwuma ho amanne te no, na adu no so sɛ ɔkɔ Yehowa kronkronbea+ hɔ kɔhyew aduhuam;+10 dɔn a na ɔrehyew aduhuam no mu no, na nnipadɔm no nyinaa wɔ adiwo rebɔ mpae.+11 Yehowa bɔfo yii ne ho adi kyerɛɛ no, begyinaa aduhuam afɔremuka no nifa.+12 Sakaria huu no no, ne ho yeraw no na ehu kaa no.+13 Nanso ɔbɔfo no see no sɛ: “Nsuro, Sakaria, efisɛ wɔatie w’adesrɛ,+ na wo yere Elisabet bɛwo ɔbabarima ama wo, na ɛsɛ sɛ woto ne din Yohane.+14 W’ani begye na wo ho asan wo yiye, na nnipa pii bedi n’awo ho ahurusi;+15 efisɛ ɔbɛyɛ kɛse Yehowa anim.+ Nanso ɛnsɛ sɛ ɔnom bobesa ne nsãden biara,+ na honhom kronkron bɛyɛ no mã fi ne maame yafunu mu pɛɛ;+16 na ɔbɛdan Israel mma pii asan aba Yehowa+ wɔn Nyankopɔn nkyɛn.17 Afei nso, ɔde Elia+ honhom ne ne tumi bedi n’anim, de adan agyanom koma+ aba mma so ne asoɔdenfo aba treneefo nyansa ho, asiesie nkurɔfo+ bi ama Yehowa.”+18 Ɛnna Sakaria bisaa ɔbɔfo no sɛ: “Dɛn na ɛbɛma matumi agye eyi adi? Efisɛ mabɔ akora+ na me yere nso mfe kɔ anim.”19 Ɔbɔfo no buaa no sɛ: “Mene Gabriel,+ nea ogyina Onyankopɔn anim, na wasoma me sɛ me ne wo mmɛkasa+ na menka nneɛma yi ho asɛmpa nkyerɛ wo.20 Hwɛ! wobɛtɔ mum,+ wuntumi nkasa de bɛkɔ akosi da a eyinom bɛba mu, efisɛ woannye me nsɛm a ɛbɛba mu wɔ bere a wɔahyɛ mu no anni.”21 Saa bere no nyinaa na nkurɔfo no retwɛn Sakaria,+ na ɛyɛɛ wɔn nwonwa sɛ wakyɛ wɔ kronkronbea hɔ saa.22 Nanso ɔbae no wantumi ne wɔn ankasa, na wohui sɛ wakohu n’ani so ade+ wɔ kronkronbea hɔ, na ɔyɛɛ nsɛnkyerɛnne kyerɛɛ wɔn, na wantumi ankasa.23 Afei ɛbae sɛ nna a ɔde resom no baa awiei no,+ ofii hɔ kɔɔ ne fie.24 Nna yi akyi no, ne yere Elisabet nyinsɛnee;+ na ɔde ne ho siei asram anum, na ɔkae sɛ:25 “Eyi ne ɔkwan a Yehowa afa so ne me adi wɔ nna a wabɛhwɛ me sɛ obeyi m’ahohora wɔ nnipa anim afi hɔ no mu.”+26 N’asram asia so no Onyankopɔn somaa ɔbɔfo Gabriel+ kɔɔ Galilea kurow a wɔfrɛ no Nasaret mu,27 ɔbaabun bi a wɔde no ama ɔbarima bi a wɔfrɛ no Yosef a ofi Dawid fie aware no nkyɛn; na ɔbaabun+ no din de Maria.+28 Ɔkɔɔ ne nkyɛn no, ɔka kyerɛɛ no sɛ: “Asomdwoe nka wo,+ wo a wɔadom wo, Yehowa+ ka wo ho.”+29 Na asɛm no haw no yiye na odwinnwen ho sɛ: “Nkyia bɛn ni?”30 Enti ɔbɔfo no ka kyerɛɛ no sɛ: “Nsuro Maria, na woanya Onyankopɔn anim dom;+31 na hwɛ! wobɛfa yafunu na woawo ɔbabarima,+ na ɛsɛ sɛ woto ne din Yesu.+32 Ɔbɛyɛ kɛse+ na wɔbɛfrɛ no Ɔsorosoroni no Ba;+ na Yehowa Nyankopɔn de n’agya Dawid+ ahengua+ bɛma no,33 na obedi Yakob fie so hene afebɔɔ, na n’ahenni remma awiei.”+34 Maria ka kyerɛɛ ɔbɔfo no sɛ: “Ɛbɛyɛ dɛn na eyi ayɛ yiye bere a me ne ɔbarima nnae?”+35 Ɛnna ɔbɔfo no bua see no sɛ: “Honhom kronkron+ bɛba wo so, na Ɔsorosoroni no tumi bɛkata wo so. Ɛno nso nti na wɔbɛfrɛ nea wobɛwo no no kronkron,+ Onyankopɔn Ba.+36 Hwɛ! wo busuani Elisabet nso anyinsɛn ɔbabarima wɔ ne mmerewabere mu, na eyi ne nea wɔfrɛ no obonin no sram a ɛto so asia;+37 efisɛ Onyankopɔn fam de, asɛm biara nni hɔ a ɛrentumi mma mu.”+38 Ɛnna Maria kae sɛ: “Hwɛ! meyɛ Yehowa afenaa!+ Ɛnyɛ hɔ mma me sɛnea w’asɛm te.” Na ɔbɔfo no fii ne nkyɛn kɔe.39 Enti Maria sɔree saa nna no mu de ahoɔhare kɔɔ Yuda kurow bi a ɛda bepɔw so mu,40 na ɔkɔɔ Sakaria fie na okyiaa Elisabet.41 Elisabet tee Maria nkyia no ara pɛ, akokoaa a ɔhyɛ ne yafunu mu no huruwii; na honhom kronkron hyɛɛ Elisabet mã,42 na ɔde nne kɛse teɛɛm sɛ: “Wɔahyira wo mmea mu, na wɔahyira+ wo yafunu mu aba!43 Ɛyɛɛ dɛn na me nsa aka hokwan sɛɛ, sɛ me Wura+ maame aba me nkyɛn yi?44 Hwɛ! wo nkyia twaa m’asom ara pɛ na akokoaa a ɔhyɛ me yafunu mu no de anigye kɛse huruwii.+45 Anigye nso ne nea wagye adi, efisɛ nea efi Yehowa hɔ a waka akyerɛ no+ biara bɛyɛ hɔ.”+46 Maria kae sɛ: “Me kra kamfo Yehowa,+47 na m’Agyenkwa Nyankopɔn+ ho na me honhom di ahurusi;+48 efisɛ wahwɛ n’afenaa ohianiwa.+ Hwɛ! efi nnɛ, awo ntoatoaso nyinaa bebu me sɛ mewɔ anigye;+49 efisɛ Nea ɔwɔ tumi no ayɛ ade kɛse ama me, na kronkron ne ne din;+50 efi awo ntoatoaso so kosi awo ntoatoaso so no, ohu wɔn a wosuro no no mmɔbɔ.+51 Ɔde ne basa ayɛ ahoɔdenne,+ wabɔ wɔn a wodi ahantansɛm wɔ wɔn koma mu apansam.+52 Watu atumfoɔ+ afi nhengua so na wama mmɔborɔfo so;+53 wama nnepa amee wɔn a ɔkɔm de wɔn+ na wama wɔn a wɔwɔ ahode de nsapan kɔ.+54 Wabɛhwɛ n’akoa Israel,+ na wakae ne mmɔborɔhunu+55 daa sɛnea ɔka kyerɛɛ yɛn agyanom, Abraham ne n’aseni no.”+56 Na Maria tenaa ne nkyɛn bɛyɛ asram abiɛsa, na ɔsan kɔɔ ne fie.57 Na Elisabet awo duu so, na ɔwoo ɔbabarima.58 Na mpɔtam hɔfo ne n’abusuafo tee sɛ Yehowa mmɔborɔhunu+ adɔɔso no so no, wɔne no dii ahurusi.+59 Da a ɛto so awotwe no wɔbae sɛ wɔrebetwa abofra kumaa no twetia,+ na anka wɔde no reto ne papa Sakaria.60 Nanso ne maame buae sɛ: “Dabi! mmom wɔbɛfrɛ no Yohane.”61 Ɛnna wɔka kyerɛɛ no sɛ: “Obiara nni w’abusua mu a ne din de saa.”62 Enti wɔde nsɛnkyerɛnne bisaa ne papa sɛnea ɔpɛ sɛ wɔfrɛ no.63 Ɛnna ogyee ɔbopon kyerɛw so sɛ: “Ne din de Yohane.”+ Na ɛyɛɛ wɔn nyinaa nwonwa.64 Mpofirim ara n’ano buei+ na ne tɛkrɛma sanee na ofii ase kasae, hyiraa Onyankopɔn.65 Ehu kaa wɔn a wɔte mpɔtam hɔ nyinaa; na wofii ase kaa eyinom nyinaa ho asɛm wɔ Yudea mmepɔw so nkurow nyinaa mu,66 na wɔn a wɔtee nyinaa de siee wɔn koma mu,+ na wɔkae sɛ: “Dɛn koraa na abofra kumaa yi bɛyɛ?” Efisɛ na Yehowa nsa+ wɔ no so ampa.67 Na honhom kronkron+ hyɛɛ ne papa Sakaria ma, na ɔhyɛɛ nkɔm+ sɛ:68 “Nhyira nka Yehowa, Israel Nyankopɔn,+ sɛ wama n’ani aba ne nkurɔfo+ so na wagye+ wɔn.69 Wama nkwagye abɛn+ so wɔ n’akoa Dawid fie ama yɛn,70 sɛnea ɔnam n’adiyifo kronkron a wɔtenaa ase tete no ano so+ aka71 sɛ obegye yɛn afi yɛn atamfo ne wɔn a wokyi yɛn nyinaa nsam no;+72 wahu yɛn agyanom mmɔbɔ de akae n’apam kronkron,+73 ntam a ɔkaa yɛn agya Abraham+74 sɛ onya gye yɛn fi atamfo nsam+ a, ɔbɛma yɛn hokwan de asom no a yɛrensuro+75 wɔ nokwaredi pintinn ne trenee mu n’anim, yɛn nkwa nna nyinaa no.+76 Na wo abofra kumaa yi, wɔbɛfrɛ wo Ɔsorosoroni no diyifo, efisɛ wubedi Yehowa anim akosiesie n’akwan,+77 na wama ne nkurɔfo anya nkwagye a ɛnam wɔn bɔne fafiri+ so ba no ho nimdeɛ,78 yɛn Nyankopɔn mmɔborɔhunu nti. Saa mmɔborɔhunu yi nti adekyee+ hann fi soro bepue yɛn so,+79 ama wɔn a wɔtete sum ne owu sunsuma+ ase no anya hann, agye yɛn taataa akɔ asomdwoe kwan so.”80 Na abofra kumaa no nyin+ yɛɛ den honhom mu, na ɔtenaa sare so kosii da a oyii ne ho adi kyerɛɛ Israel.


text:
ASƐM A ƐDA SO | WO DƆFO BI WU A DƐN NA WOBƐYƐ?
Awufo Bɛsɔre!
Yɛaka Gail ho asɛm dedaw; yehui sɛ ne kunu Rob wu no yɛɛ no yaw paa, na na onnye nni sɛ ɛho asɛm betumi afi ne tirim da. Nanso ɔwɔ anidaso sɛ Onyankopɔn wiase foforo no mu no, obehu ne kunu no bio. Ɔka sɛ: “Kyerɛwsɛm a ɛda me koma so paa ne Adiyisɛm 21:3, 4.” Ɛka sɛ: “Onyankopɔn ankasa ne wɔn bɛtena. Na ɔbɛpopa wɔn aniwam nusu nyinaa, na owu nni hɔ bio, na awerɛhow ne osu ne yaw nso nni hɔ bio. Kan nneɛma no atwam.”
Gail ka sɛ: “Saa bɔhyɛ yi yɛ awerɛkyekyesɛm. Mehwɛ wɔn a wɔn biribi awu a wonni anidaso biara no a, na wɔn asɛm yɛ me mmɔbɔ paa.” Gail de nea wɔasua no rebɔ ne bra, na Onyankopɔn bɔhyɛ a ɛne sɛ bere bi bɛba a “owu nni hɔ bio” no, ɔde ne bere pii reka ho asɛm akyerɛ nkurɔfo.
Anhwɛ a, asɛm yi bɛyɛ wo nwonwa, nanso wo de ma yɛnhwɛ ɔbarima bi a wɔfrɛ no Hiob asɛm no. Ɔyare bi a emu yɛ den bɔɔ no. (Hiob 2:7) Ɛwom, na Hiob nyae a anka wawu, nanso na ɔwɔ gyidi wɔ Onyankopɔn mu sɛ, sɛ owu a, obetumi anyan no aba asase so bio. Enti ɔde ahotoso kae sɛ: “O sɛ wode me resie Adamoa mu ɛ . . . Wobɛfrɛ, na me nso megye wo so. Efisɛ w’ani begyina wo nsa ano adwuma.” (Hiob 14:13, 15) Ná Hiob gye di paa sɛ ne Nyankopɔn no bɛkae no na ɔde no aba nkwa mu bio.
Ɛrenkyɛ, Onyankopɔn benyan Hiob ne nnipa mpempem pii a wɔawuwu no aba asase a adan paradise so. (Luka 23:42, 43) Wokenkan Asomafo Nnwuma 24:15 a, wubehu sɛ Bible ka sɛ bere bi bɛba a nnipa “bɛsɔre afi awufo mu.” Yesu nso kae sɛ: “Mommma eyi nnyɛ mo nwonwa, efisɛ dɔn no reba a wɔn a wɔwɔ nkae ada mu nyinaa bɛte ne nne na wɔafi adi.” (Yohane 5:28, 29) Hiob de n’ani behu sɛ saa bɔhyɛ yi aba mu, na obenya ne “mmeranteberem ahoɔden” bio ama ne honam ayɛ ‘frɔmfrɔm asen mmofra de.’ (Hiob 33:24, 25) Owusɔre a Onyankopɔn mmɔborɔhunu nti ɔde bɛba no, obiara a obenya mu gyidi no benya so mfaso.
Sɛ obi a wodɔ no paa awu ama woredi awerɛhow a, nea yɛaka wɔ ha yi remma awerɛhow no ntu nyera prɛko pɛ. Nanso, Onyankopɔn bɔhyɛ a ɛwɔ Bible mu no, sɛ wodwinnwen ho a, ɛbɛma woanya anidaso na ahyɛ wo den.—1 Tesalonikafo 4:13.
Wopɛ sɛ wuhu nsɛm pii a ebetumi ama woanya awerɛkyekye? Anaa wowɔ asɛmmisa bi te sɛ, “Adɛn nti na Onyankopɔn ama kwan ma bɔne ne amanehunu rekɔ so?” Ɛnde kɔ yɛn wɛbsaet wɔ jw.org na wubenya Bible ho mmuae a ɛtɔ asom na ebetumi akyekye wo werɛ.


text:
BIBLE NO ADWENE
Paradise
Dɛn ne Paradise?
NEA NKURƆFO KA
Ebinom susuw sɛ nsɛm a wɔka fa Paradise ho no yɛ anansesɛm ara kwa. Afoforo nso gye di sɛ ɛyɛ beae bi a ɛte sɛ turo a wɔka ho asɛm wɔ ayɛsɛm mu a nnipa pa te hɔ daa a wɔwɔ anigye na wɔyɛ nneɛma a ɛma akomatɔyam.
NEA BIBLE KA
Wɔde asɛmfua “paradise” no kyerɛ nnipa fie a edi kan a ɛne Eden turo. (Genesis 2:7-15) Bible ka sɛ saa turo no yɛ beae bi ankasa a nnipa baanu a wodi kan no tenae a na ɔyare ne owu nni hɔ. (Genesis 1:27, 28) Esiane sɛ nnipa baanu a wodi kan yi antie Onyankopɔn asɛm nti, wɔn paradise fie no fii wɔn nsa. Nanso, Bible nkɔmhyɛ pii ka daakye bi a nnipa bɛsan anya Paradise ho asɛm.
DƐN NTI NA ƐSƐ SƐ WOMA EYI HO HIA WO?
Sɛ Onyankopɔn wɔ ɔdɔ a, ɛnde ntease wom sɛ ɔbɛma n’asomfo a wodi no nokware no anya asetena pa wɔ beae bi te sɛ Paradise. Ntease wom nso sɛ ɔka nea ehia sɛ nnipa yɛ na ama wɔatumi anya Onyankopɔn anim dom kyerɛ wɔn. Bible ka sɛ, sɛ wusua Onyankopɔn ho ade na wudi ne mmara nsɛm so a, wubetumi anya n’anim dom.—Yohane 17:3; 1 Yohane 5:3.
“Yehowa Nyankopɔn yɛɛ turo bi wɔ Eden, . . . na ɛhɔ na ɔde onipa a ɔnwenee no no kɔtenae.”—Genesis 2:8.
Ɛhefa na Paradise wɔ?
NEA NKURƆFO KA
Ebinom gye di sɛ Paradise wɔ soro, na afoforo nso kyerɛ sɛ ɛbɛba asase so daakye.
NEA BIBLE KA
Ná Paradise a edi kan a na nnipa te hɔ no wɔ asase so. Onyankopɔn bɔɔ asase no sɛ ofie a nnipa bɛtena mu daa. Bible ka sɛ, Onyankopɔn bɔɔ asase a yɛte so yi sɛ ɛntena hɔ daa. (Dwom 104:5) Ɛsan ka sɛ: “Ɔsoro yɛ Yehowa soro, na asase de, ɔde ama nnipa mma.”—Dwom 115:16.
Enti, ɛnyɛ nwonwa sɛ Bible no hyɛ bɔ sɛ asase no bɛdan Paradise. Onyankopɔn bɛma nnipa atena ase daa wɔ so. Biakoyɛ ne asomdwoe bɛtena wɔn ntam. Ɛyaw ne amanehunu befi hɔ. Na nnipa betumi anya asase so nneɛma a ɛyɛ nwonwa no so mfaso bere nyinaa.—Yesaia 65:21-23.
“Onyankopɔn ntamadan wɔ adesamma mu, . . . na owu nni hɔ bio, na awerɛhow ne osu ne yaw nso nni hɔ bio.”—Adiyisɛm 21:3, 4.
Henanom na wɔbɛtena Paradise?
NEA NKURƆFO KA
Ɔsom ahorow pii kyerɛkyerɛ sɛ nnipa pa nkutoo na wɔbɛtena Paradise. Nanso, nnipa pii adwene nhyia wɔ nea ɛsɛ sɛ obi yɛ na wɔabu no sɛ ɔyɛ onipa “pa” no ho. Ebinom susuw sɛ nneɛma a wɔyɛ wɔ ɔsom mu a wobɛyɛ bi ne mpae ahorow bi a wubetĩ mu abɔ mpɛn pii no nkutoo bɛma wɔabu wo sɛ woyɛ onipa pa.
NEA BIBLE KA
Bible ka sɛ “treneefo” bɛtena Paradise. Nanso hena na Onyankopɔn bu no treneeni? Ɛnyɛ obi a ɔyɛ ne som mu nneɛma ahorow nanso ɔnyɛ Onyankopɔn apɛde. Bible ka sɛ: “Yehowa pɛ ɔhyew afɔre ne ayɛyɛde sen osetie a wɔbɛyɛ ama Yehowa anaa? Hwɛ! Osetie ye sen afɔre.” (1 Samuel 15:22) Sɛ yɛbɛka no tiawa a, “treneefo” a wɔbɛtena ase daa wɔ Paradise no ne wɔn a wodi Onyankopɔn mmara nsɛm a ɛwɔ Bible mu no so.
NEA WUBETUMI AYƐ
Onyankopɔn mmara nsɛm a wubedi so no nkyerɛ sɛ wobɛyɛ ɔsom mu nneɛma ahorow bi kɛkɛ. Wonam sɛnea wobɔ wo bra da biara da no so betumi asɔ Onyankopɔn ani anaa woayɛ nea ɔmpɛ. Wubetumi ahu sɛnea wobɛsɔ Onyankopɔn ani bere a wotɔ wo bo ase sua Bible no yiye no. Ɛnyɛ den sɛ wobɛsɔ n’ani. Bible ka sɛ, “n’ahyɛde nyɛ den.” (1 Yohane 5:3) Onyankopɔn pɛ paa sɛ ɔbɛma woakɔ Paradise de atua osetie a woyɛ ma no no so ka.
“Treneefo benya asase no adi, na wɔatena so daapem.”—Dwom 37:29.


text:
NSƐM A AKENKANFO BISA . . .
Sɛ Obi Di Buronya a, Ɛyɛ Mfomso Anaa?
Ɛfiri tete nyinaa nkurɔfo bu Buronya sɛ afahyɛ a Kristofo di de kae Yesu awoɔ. Nanso, sɛ yɛhwɛ amanneɛ ahorow a ɛbatabata buronya ho no a, yɛnhu nea enti a nkurɔfo di afahyɛ a ɛte sei de kae Yesu.
Buronya amanneɛ no baako ne Papa Buronya (Santa Claus) ho anansesɛm no. Wohwɛ Papa Buronya a, ɔhyɛ atade kɔkɔɔ, n’abɔdwesɛ yɛ fitaa, na n’afono ho kɔɔ. Wɔkyerɛ sɛ afe 1931 mu no, Amerika adwumakuo bi a wɔyɛ anonneɛ de Papa Buronya yi bɔɔ wɔn nneɛma a wɔtɔn no Buronya bere mu ho dawuro, na ɛkɔɔ yie maa wɔn paa. Brazilfo nso wɔ biribi a wɔfrɛ no Grandpa Indian, na afe 1950 mu no, ebinom yɛɛ sɛ wɔde no bɛsi Papa Buronya ananmu. Ɛkɔwiee sɛn? Ɔbenfo Carlos E. Fantinati ka sɛ: Papa Buronya bɛgyee din senee Grandpa Indian na “mpo ɔbɛgyee din senee akokoaa Yesu. Enti ɔno na sɛ ɛdu December 25 afahyɛ no a, ɔdi mu akoten.” Nanso, Papa Buronya nko ara ne ade a ɛnyɛ wɔ Buronya ho anaa? Sɛ yɛhwɛ sɛnea na tete Kristofo no bu awodadi a, yɛbɛtumi ahu mmuaeɛ no.
Nwoma bi ka sɛ, “Bɛyɛ mfe ahanu a Kristosom fii ase no, na [Kristofo] nni nnipa a wɔn gyidie nti wɔkunkum wɔn no awoda na kampɛsɛ wɔadi Yesu awoda.” (Encyclopedia Britannica) Adɛn ntia? Ná Kristofo bu awodadi sɛ ɛyɛ abosonsom a ɛnsɛ sɛ wɔbɔ so wɔ wɔn mu koraa. Wokenkan Bible a, wobɛhu sɛ wɔanka ɛda a wɔwoo Yesu ho asɛm.
Ná tete Kristofo no nni awoda nanso Katolek Asɔre no deɛ, wɔbuu wɔn ani guu biribiara so, na Yesu wuo akyi bɛboro mfe 300 no, wɔfirii ase dii Buronya. Ná Katolek Asɔre no pɛ sɛ wɔyɛ biribi a ɛbɛma nkurɔfo ani agye wɔn asɔre no ho. Ɛno nti wɔfaa kwan bi so yii afahyɛ ahorow a Roma abosonsomfo ani gye ho no fii hɔ. Nwoma bi a Penne L. Restad kyerɛwee no ma yɛhu sɛ afe biara, ɛfiri December 17 kɔsi January 1 mu no, na “Romafo dodow no ara di afahyɛ ahorow de hyɛ wɔn anyame anuonyam. Ɛdu saa bere no a, wɔto santen, na wɔto pono akɛse, di agorɔ, gye wɔn ani sɛpɛ wɔn ho.” (Christmas in America) Ɛdu December 25 wɔ afahyɛ no mu a, Romafo di Owia awoda. Enti Katolek Asɔre no boapa de Buronya hyɛɛ saa da no de daadaa Romafo no sɛ ɛnyɛ owia awoda na wɔredi, na mmom Yesu awoda. Nwoma bi a Gerry Bowler kyerɛwee no, ɔkyerɛɛ mu sɛ: “Afahyɛ dada a na [Romafo] di no ho hwee ansesa.” Enti yɛreka paa a, nea ɔrepɛ akyerɛ ara ne sɛ Kwasi kɔ, nanso ɔgyina nkwantia.—Santa Claus, a Biography.
Enti yɛhwɛ nea yɛaka afa Buronya ne ɛho amanneɛ ho no a, yɛhu sɛ asɛm wɔ Buronya ho. Nwoma bi a Stephen Nissenbaum kyerɛwee no, ɔkaa sɛ Buronya “yɛ abosonsom a wɔde Kristosom adura ho.” (The Battle for Christmas) Enti sɛ obi di Buronya a, ɔrentumi nka da sɛ ɔde rehyɛ Onyankopɔn ne ne Ba, Yesu Kristo anuonyam. Sɛ saa na ɛte a, ɛnneɛ wonhu sɛ ɛyɛ aniberesɛm? Wo deɛ, hwɛ asɛm bi a Bible no ka: “Twaka bɛn na tenenee ne amumuyɔ wɔ? Anaasɛ ayɔnkofa bɛn na hann ne sum wɔ?” (2 Korintofoɔ 6:14) Wei nti yɛbɛtumi de Buronya atoto dua kɔntɔnkye ho; sɛnea akɔntɔn akyea no deɛ, obiara ‘rentumi ntene no.’—Ɔsɛnkafoɔ 1:15.


text:
Ɔfã 10 Nnianim Nsɛm
Yehowa yɛ Ɔhene wɔ obiara so. Efi tete nyinaa, onipa biara hyɛ Yehowa ase. Obiara ntumi nni Yehowa so da. Ɛho nhwɛso ne bere a wɔde Yeremia too abura mu sɛ onwu no. Nanso, Yehowa gyee no. Sadrak, Mesak, ne Abed-Nego nso, ogyee wɔn fii fononoo a ogya redɛw wom mu. Ɔsan gyee Daniel fii agyata anom. Afei, Yehowa bɔɔ Ester ho ban sɛnea ɛbɛyɛ a Ester begye ne man. Yehowa remma bɔne nkɔ so daa. Ohoni kɛse ne dua kɛse ho nkɔmhyɛ no ma yenya awerɛhyem sɛ, ɛrenkyɛ Yehowa Ahenni beyi bɔne nyinaa afi hɔ. Afei Ahenni no nko ara na ebedi asase so.
IN THIS SECTION
ADESUA 57
Yehowa Somaa Yeremia sɛ Ɔnkɔka Asɛm
Nea odiyifo kumaa yi kae no maa Yuda mpanyimfo no bo fuwii.
ADESUA 58
Wɔsɛee Yerusalem
Yudafo no kɔɔ so som abosom, enti Yehowa poo wɔn.
ADESUA 59
Mmerantewa Nnan Bi Tiee Yehowa
Yudafo mmerantewa bi sii wɔn bo sɛ wɔbɛkɔ so adi Yehowa nokware wɔ Babilon ahemfie mpo.
ADESUA 60
Ahenni a Ɛbɛtena Hɔ Daa
Dae huhuuhu a Nebukadnesar soe no, Daniel kyerɛkyerɛɛ mu.
ADESUA 61
Wɔankotow Ohoni No
Sadrak, Mesak, ne Abednego ansom Babilon hene no sika honi kɛse no.
ADESUA 62
Ahenni Bi a Ɛte sɛ Dua Kɛse
Dae a Nebukadnesar soe no, na ɛfa ɔno ankasa daakye ho.
ADESUA 63
Nkyerɛwee Bi Beguu Ɔfasu Ho
Bere bɛn na nkyerɛwee a ɛyɛ nwonwa yi beguu ɔfasu no ho, na na ɛkyerɛ sɛn?
ADESUA 64
Daniel Da Agyata Amena Mu
Bɔ Yehowa mpae daa sɛnea Daniel yɛe no!
ADESUA 65
Ester Gyee Ne Nkurɔfo Nkwa
Ɛwom sɛ na Ester yɛ ɔhɔho ne agyanka deɛ, nanso ɔbɛyɛɛ ɔhemmaa.
ADESUA 66
Esra Kyerɛkyerɛɛ Onyankopɔn Mmara
Bere a Israelfo no tiee Esra wiei no, wɔhyɛɛ Onyankopɔn bɔ titiriw bi.
ADESUA 67
Yerusalem Afasu
Nehemia tee sɛ n’atamfo pɛ sɛ wɔbɛtow hyɛ wɔn so. Adɛn nti na na onsuro?


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Numeri 13:1-33
13 Afei Yehowa ka kyerɛɛ Mose sɛ:2 “Ma mmarima bi nwia wɔn ho nkɔhwɛ sɛnea Kanaan asase no te, asase a mede rema Israelfo no.+ Munyi abusuakuw biara mu otitiriw+ biako na onnyina hɔ mma n’agyanom fie.”3 Enti Mose somaa wɔn fii Paran sare so+ sɛnea Yehowa hyɛe no. Na mmarima no nyinaa yɛ Israel mpanyimfo.4 Wɔn din ni: Nea osii Ruben abusuakuw ananmu ne Sakur ba Sammua.5 Simeon abusuakuw, Hori ba Safat;6 Yuda abusuakuw, Yefune ba Kaleb;+7 Isakar abusuakuw, Yosef ba Yigal;8 Efraim abusuakuw, Nun ba Hosea;+9 Benyamin abusuakuw, Rafu ba Palti;10 Sebulon abusuakuw, Sodi ba Gadiel;11 Yosef abusuakuw+ mu no, nea osii Manase abusuakuw+ ananmu ne Susi ba Gadi;12 Dan abusuakuw, Gemali ba Amiel;13 Aser abusuakuw, Mikael ba Setur;14 Naftali abusuakuw, Wofsi ba Nabi;15 Gad abusuakuw, Maki ba Geuel.16 Mmarima a Mose soma kɔhwɛɛ asase no din ni. Mose de, ɔfrɛɛ Nun ba Hosea sɛ Yehosua.+17 Bere a Mose resoma wɔn akɔ Kanaan asase so no, ɔka kyerɛɛ wɔn sɛ: “Momfa Negeb+ na montoa so nkɔ bepɔw no so.+18 Monkɔhwɛ sɛnea asase no te+ ne nnipa a wɔte so. Monhwɛ sɛ wɔn ho yɛ den anaa wɔn ho nyɛ den, wosua anaa wɔdɔɔso.19 Afei monhwɛ asase a wɔte so no sɛ eye anaa enye, ne wɔn nkurow a wɔtete mu no sɛ ɛyɛ nsraban anaa abannennen.20 Monhwɛ sɛ asase no yɛ asase pa anaa awu,+ sɛ nnua wɔ so anaa ebi nni so. Momma mo bo nyɛ duru+ na momfa asase no so nnɔbae no bi mmra.” Saa bere no na bobe+ a edi kan abere.21 Enti wɔkɔhwɛɛ asase no. Wofi Sina sare so+ kɔɔ Rehob+ kopuee Hamat.+22 Wɔkɔfaa Negeb+ baa Hebron.+ Na Anak+ mma Ahiman, Sesai, ne Talmai+ wɔ hɔ. Wɔkyekyee Hebron+ kurow no mfe ason ansa na wɔrekyekye Soan+ a ɛwɔ Egypt no.23 Bere a wobeduu Eskol+ subon ho no, wotwaa bobe bãã bi a bobe aba wɔ so.+ Wɔhyehyɛe wɔ dua tenten bi so maa mmarima no mu baanu soae, na wɔde granate akutu*+ ne borɔdɔma aba kaa ho.24 Esiane sɛ Israel mmarima no twaa bobe aba wɔ hɔ nti, wɔtoo hɔ din Eskol+ subon.25 Adaduanan+ akyi no wofii asase no so bae.26 Na wɔbaa Mose ne Aaron ne Israel asafo no nyinaa anim wɔ Paran sare so wɔ Kades.+ Na wɔbɛkaa nea wohui kyerɛɛ wɔn ne asafo no nyinaa, na wɔde asase no so aba kyerɛɛ wɔn.27 Wɔde wɔn amanneɛ bɔɔ no sɛ: “Wosomaa yɛn sɛ yɛnkɔhwɛ sɛnea asase no te; yɛakɔ aba. Na ampa ara nufusu ne ɛwo sen wɔ so,+ na ɛso aba no bi ni.+28 Nanso asɛm a ɛwɔ hɔ ne sɛ, asase no sofo yɛ akantinka, na wɔwɔ nkurow akɛse a wɔabɔ ho ban.+ Yehuu Anak mma no nso wɔ hɔ.+29 Amalekfo+ te Negeb+ asase so, na Hitifo ne Yebusifo+ ne Amorifo+ te bepɔw so, na Kanaanfo+ nso te mpoano ne Yordan ho.”30 Kaleb+ bɔɔ mmɔden sɛ obedwudwo nnipa no koma ma wɔatie Mose, na ɔkae sɛ: “Momma yɛnkɔ, na ɔkwan biara so yebedi wɔn so nkonim afa asase no.”+31 Nanso nnipa a wɔne no kɔe no kae sɛ: “Yɛrentumi wɔn efisɛ wɔn ho yɛ den sen yɛn.”+32 Wɔkɔɔ so ara de asase a wɔkɔhwɛɛ so no ho amanneɛ a etu koma+ bɔɔ Israelfo no sɛ: “Asase a yɛkɔsraa so no yɛ asase a ɛmene ɛsofo, na nnipa a yehuu wɔn hɔ nyinaa yɛ abran+ a yenhuu wɔn so bi da.33 Yehuu Nefilimfo no nso wɔ hɔ, Anak mma+ a wofi Nefilimfo mu no. Nokwarem, yɛyɛe sɛ mmebɛw wɔ yɛn ankasa ani so, na saa nso na yɛyɛe wɔ wɔn ani so.”+


text:
ADESUA 76
Yesu Pamoo Nkurɔfo a Wɔregu Asɔrefie no Ho Fĩ
Yesu kɔɔ Yerusalem afe 30 Y.B. Saa bere no na ɛyɛ osutɔbere. Ná nnipa pii aba kurow no mu rebedi Twam Afahyɛ. Sɛ wɔredi afahyɛ no a, na wɔde mmoa bɔ afɔre wɔ asɔrefie hɔ. Sɛ ebinom reba asɔrefie hɔ a, na wɔde mmoa a wɔde bɛbɔ afɔre ba. Nanso ebinom deɛ, na wɔtɔ mmoa no wɔ Yerusalem.
Bere a Yesu kɔɔ asɔrefie hɔ no, ohuu sɛ nkurɔfo retɔn mmoa wɔ hɔ. Yehowa asɔrefie na na wɔredi gua de apɛ sika! Dɛn na Yesu yɛe? Ɔde ahama yɛɛ abaa, ɛnna ɔde pamoo nguan ne anantwi no nyinaa fii asɔrefie hɔ. Opiapiaa wɔn a wɔsesa sika no apon guu fam, na ohwiee wɔn sika nso guu fam. Yesu ka kyerɛɛ wɔn a na wɔretɔn mmorɔnoma no sɛ: ‘Momfa saa nneɛma yi mfi ha! Ɛnsɛ sɛ motɔn nneɛma wɔ me Papa fie!’
Nea Yesu yɛe no, ɛyɛɛ nkurɔfo a na wɔwɔ asɔrefie hɔ no nwonwa. N’asuafo no kaee nkɔmhyɛ bi a ɛfa Mesia no ho. Ɛka sɛ: ‘Yehowa fie ho mmɔdenbɔ bɛmene me.’
Akyiri yi, afe 33 Y.B. no, Yesu san pamoo nkurɔfo bi a na wɔregu asɔrefie no ho fĩ. Wamma kwan amma obiara anyɛ biribi a ebegu ne Papa fie ho fĩ.
“Muntumi nsom Onyankopɔn ne Ahonyade.”—Luka 16:13


text:
1
Onyankopɔn Din a Epue Wɔ Hebri Kyerɛwnsɛm no Mu
Onyankopɔn din pue bɛyɛ 7,000 wɔ Hebri Kyerɛwnsɛm no mu. Hebri nkyerɛwde anan a wɔde gyina hɔ ma Onyankopɔn din no ne יהוה. Wɔfrɛ nkyerɛwde yi Tetragrammaton, na Wiase Foforo Nkyerɛase no kyerɛ ase “Yehowa.” Ɛno ne edin a ɛdɔɔso paa wɔ Bible mu. Nnipa a Onyankopɔn de ne honhom kaa wɔn ma wɔkyerɛw Bible no de abodin pii frɛɛ no. Ebi ne “ade nyinaa so Tumfoɔ,” “Ɔsorosoroni,” ne “Awurade.” Nanso, Tetragrammaton no nkutoo na wosii no pi sɛ ɛyɛ Onyankopɔn din.
Yehowa Nyankopɔn hwɛ maa nnipa a wɔkyerɛw Bible no de ne din baa mu. Nhwɛso bi ne sɛ, ɔde ne honhom kaa odiyifo Yoel ma ɔkyerɛwee sɛ: “Obiara a ɔbɛbɔ Yehowa din afrɛ no no, obenya nkwa.” (Yoel 2:32) Onyankopɔn maa odwontofo bi nso kyerɛwee sɛ: “Nnipa nhu sɛ wo a wo din de Yehowa no, wo nko ara ne Ɔsorosoroni, asase nyinaa so.” (Dwom 83:18) Nnwom nhoma no yɛ anwensɛm nhoma a na Onyankopɔn nkurɔfo to emu nsɛm no sɛ nnwom anaa wɔka no sɛ anwensɛm. Saa nhoma yi nko ara mu no, Onyankopɔn din no pue bɛyɛ 700. Ɛnde dɛn nti na wohwɛ Bible pii mu a, wunhu din no wom? Dɛn nti na Wiase Foforo Nkyerɛase no kyerɛ din no ase “Yehowa”? Dɛn na Onyankopɔn din “Yehowa” no kyerɛ?
Adɛn nti na Onyankopɔn din no nni Bible pii mu? Nneɛma pii ntia. Ebinom susuw sɛ ade nyinaa so Tumfoɔ Nyankopɔn de, enhia sɛ onya din pɔtee biara. Afei nso, na Yudafo wɔ atetesɛm bi sɛ Onyankopɔn din de, yɛmmɔ no basabasa, anyɛ saa a ɛho begu fĩ. Ebetumi aba sɛ ɛno ka ho bi nti na ebinom ayi Onyankopɔn din afi Bible mu. Ebinom nso gye di sɛ obiara nni hɔ a obetumi akyerɛ sɛnea wɔbɔ Onyankopɔn din no pɔtee, enti ɛbɛyɛ papa sɛ wɔde abodin bi te sɛ “Awurade” anaa “Onyankopɔn” mmom frɛ no. Nanso, nsɛm a edidi so yi ma yehu sɛ saa nsɛm no ntɔ asom.
Wɔn a wɔka sɛ ade nyinaa so Tumfoɔ Nyankopɔn nhia din pɔtee biara no, ɛyɛ a wobu wɔn ani gu biribi so. Ɛne sɛ, tete no, na nkurɔfo hwɛ Onyankopɔn Asɛm a ɛwɔ hɔ so kyerɛw bi, na nea wɔyɛe ansa na wɔrewo Kristo no mpo, na Onyankopɔn din no wom. Yɛadi kan aka sɛ Onyankopɔn hwɛ maa ne din puee n’Asɛm no mu bɛyɛ 7,000. Ɛno ma yehu pefee sɛ ɔpɛ sɛ yehu ne din no na yɛbɔ.
Bible asekyerɛfo a Yudafo atetesɛm nti woyii Onyankopɔn din fii wɔn nkyerɛase mu no buu wɔn ani guu asɛnhia bi so. Ɛno ne sɛ, Yudafo akyerɛwfo bi wɔ hɔ a, wɔrekasa a, na wɔmmɔ Onyankopɔn din, nanso bere a wɔrehwɛ Bible no so akyerɛw foforo no, wɔanyi Onyankopɔn din no amfi mu. Nkurɔfo kohuu tete nhoma mmobɔwee bi wɔ Po a Awu no mpɔtam baabi a wɔfrɛ hɔ Kumran, na na Onyankopɔn din no dɔɔso wɔ saa nhoma mmobɔwee no mu. Bible asekyerɛfo bi nso yɛɛ biribi de kyerɛɛ mmeae a anka ɛsɛ sɛ wɔde Onyankopɔn din no hyɛ wɔ Bible mu. Wɔde nkyerɛwde akɛse kyerɛw “AWURADE” wɔ saa mmeae no. Nanso asɛm no ne sɛ, Bible asekyerɛfo no ara gye tom sɛ edin no wɔ Bible mu bebree. Ɛnde dɛn na ɛkaa wɔn ma woyi fii wɔn nkyerɛase mu? Hena na ɔmaa wɔn kwan sɛ wɔnsesa din no? Wɔn nko ara na wonim.
Nnipa a wɔka sɛ obiara nnim sɛnea yɛbɔ Onyankopɔn din no pɔtee nti ɛnsɛ sɛ yɛbɔ no, saa nnipa yi ara nso, Yesu din de, wɔbɔ. Nanso sɛnea Yesu bere so na n’asuafo bɔ ne din no, seesei ɛnyɛ saa koraa na Kristofo dodow no ara bɔ no. Ɛbɛyɛ sɛ na Yudafo Kristofo no bɔ Yesu din no Ye·shuʹa‛. Afei “Kristo” nso, na wɔka no Ma·shiʹach, anaa “Mesia.” Kristofo a na wɔka Hela kasa no frɛɛ no I·e·sousʹ Khri·stosʹ, na Kristofo a wɔka Latin nso frɛɛ no Ieʹsus Chriʹstus. Wɔn a Onyankopɔn honhom kaa wɔn ma wɔkyerɛw Kristofo Hela Kyerɛwnsɛm no mpo, sɛ wɔrekyerɛw Yesu din a, na wɔkyerɛw no sɛnea wɔbɔ no wɔ Hela kasa mu no. Wohwɛ nso a, na ɛtɔ asom, efisɛ Hela ne kasa a na nnipa dodow no ara ka. Wiase Foforo Nkyerɛase no nso frɛ Onyankopɔn “Yehowa.” Wɔn a wɔyɛe no nim sɛ ɛnyɛ saa pɛpɛɛpɛ na na wɔbɔ din no wɔ tete Hebri kasa mu. Nanso wohu sɛ ntease wom sɛ wɔbɛfrɛ no saa.
Adɛn nti na Wiase Foforo Nkyerɛase no frɛ Onyankopɔn “Yehowa”? Twi kasa mu no, wɔde YHWH na egyina hɔ ma Tetragrammaton (יהוה) nkyerɛwde anan no. Tete no, sɛ wɔrekyerɛw Hebri a, na wɔmfa ɛnne nkyerɛwde te sɛ a, e, ɛ, i, o, ɔ, anaa u, nhyehyɛ mu. Enti Tetragrammaton no nso, na saa nkyerɛwde no bi nnim. Bere a na nnipa pii ka Hebri kasa no, sɛ obi rekenkan biribi a, ɔno ankasa de ɛnne nkyerɛwde hyehyɛ mu.
Bere a wɔkyerɛw Hebri Kyerɛwnsɛm no wiei no, bɛyɛ mfe apem akyi, Yudafo pii benyaa adwene bi sɛ ɛyɛ mfomso sɛ obi bɛbɔ Onyankopɔn din. Enti bere biara, sɛ wɔrekenkan ade na wokopue Onyankopɔn din so a, na wɔde abodin bi te sɛ “Awurade” ahyɛ anan. Ne saa nti, ɛnnɛ yennim sɛnea na Onyankopɔn asomfo a wɔtenaa ase tete no bɔ Onyankopɔn din no. (Genesis 13:4; Exodus 3:15) Nhomanimfo binom susuw sɛ na wɔbɔ no “Yahwe.” Afoforo nso ka sɛ sɛnea na tete Hela akyerɛwfo kyerɛw edin no, ebia saa na na nkurɔfo bɔ no. Ná wɔkyerɛw no Iae, I·a·beʹ, anaa I·a·ou·eʹ. Ɛwom sɛ yennim sɛnea na wɔbɔ din no wɔ tete Hebri mu de, nanso yenim sɛ, sɛ Onyankopɔn asomfo a wɔtenaa ase tete no ne nnipa anaa Onyankopɔn rekasa a, na wɔbɔ ne din no.
Ɛnde adɛn nti na Wiase Foforo Nkyerɛase no frɛ Onyankopɔn “Yehowa”? Efisɛ ɛnyɛ nnɛ na wofii ase frɛɛ no saa wɔ Twi kasa mu. Onyankopɔn din “Yehowa” no dii kan puee Twi Bible mu wɔ nkyerɛase a Johann Gottlieb Christaller yɛe wɔ 1871 no mu.
Ebinom te nka sɛ ɛsɛ sɛ yɛfrɛ Onyankopɔn “Yahwe,” na ebinom nso se “Yehowa.” Afe 1911 no, Bible ho ɔbenfo Joseph Bryant Rotherham a nkurɔfo bu no paa no kyerɛw nhoma bi a wɔato din Studies in the Psalms. Ɔkyerɛɛ mu wɔ nhoma no mu sɛ, ɔno de, “nnipa a wɔtaa kenkan Bible no, edin a wɔn mu dodow no ara nim (na wogye tom)” no, ɛno na ɔde baa ne Bible nkyerɛase no mu. Afe 1930 mu no, A. F. Kirkpatrick nso kaa biribi saa. Ɔkae sɛ: “Ɛnyɛ nea ehia ne sɛnea wɔbɔ din no; nea ehia ne sɛ obiara behu sɛ ɛyɛ Din Paa, na ɛnyɛ abodin te sɛ ‘Awurade.’”
Dɛn na edin Yehowa kyerɛ? Edin Yehowa no fi Hebri asɛmfua bi mu, na saa asɛmfua no kyerɛ “ɛyɛ hɔ.” Nhomanimfo binom susuw sɛ adwene a ɛwɔ saa asɛmfua no akyi ne sɛ obi na ɔma biribi yɛ hɔ. Enti wɔn a wɔyɛɛ Wiase Foforo Nkyerɛase no te Onyankopɔn din no ase sɛ, “Nea Ɔma Ɛyɛ Hɔ.” Nhomanimfo adwene nhyia wɔ edin no nkyerɛase ho, enti yɛrentumi nka sɛ kyinkyin ara a, saa na ɛkyerɛ. Nanso Yehowa yɛ Ɔbɔadeɛ, na nea ɔbɔ ne tirim biara, ɔma ɛyɛ hɔ. Ɔno na ɔmaa abɔfo, nnipa, ne amansan yi mu nneɛma a aka nyinaa bae. Afei nso tebea biara mu no, ɔhwɛ ma n’apɛde ne n’atirimpɔw yɛ hɔ.
Hebri asɛmfua a Yehowa din fi mu no, wɔde asɛmfua bi a ɛne no sɛ dii dwuma wɔ Exodus 3:14, na ɛhɔ kan sɛ: “Mɛyɛ Me Ho Nea Mepɛ sɛ Meyɛ.” Nanso ɛnyɛ Onyankopɔn din no nkyerɛase nyinaa ne no. Enti yɛreka paa a, saa nsɛm no nkyerɛkyerɛ Onyankopɔn din mu nwie. Mmom no, ɛma yehu biribi fa Onyankopɔn ho, kyerɛ sɛ, tebea biara mu no, ɔyɛ ne ho sɛnea ɛsɛ sɛ ɔyɛ ma n’atirimpɔw yɛ hɔ. Edin Yehowa no san kyerɛ sɛ otumi ma n’abɔde yɛ nea ɔpɛ ma n’atirimpɔw ba mu.


text:
‘Hwɛ Yehowa Papayɛ’
Sɛ yɛkɔ ahohia mu a ebetumi ama yɛn adwene atu afra na atwe yɛn mu nsu. Ebetumi ama asetena mpo afono yɛn. Israel hene Dawid faa ahohia ne abɛbrɛsɛ pii mu. Dɛn na ɛboaa no ma otumi faa mu? Dawid kae wɔ dwom bi mu sɛ: “Meteɛɛm frɛɛ Yehowa sɛ ɔmmoa me; misu mefrɛɛ Yehowa sɛ ɔnnom me. Mihwiee me dadwen guu n’anim daa, na mekaa m’ahohia wɔ n’anim daa nyinaa bere a me honhom tɔɔ piti wɔ me mu no. Saa bere no na wunim m’akwan mu.” Enti yehu sɛ Dawid de ne haw too Onyankopɔn anim.
Dawid de ne haw too Yehowa anim n’ahohia mu
Dawid too dwom foforo sɛ: “Ade biako na mesrɛ Yehowa
Sɛ yɛhwɛ kasa a wodii kan de kyerɛw Bible a, asɛm a wɔkyerɛɛ ase “papayɛ” no betumi akyerɛ “biribi a ɛyɛ fɛ anaa ɛyɛ dɛ.” Sɛ Dawid hwɛ nhyehyɛe a Onyankopɔn ayɛ a wɔde som no a, na ɛyɛ no fɛ sɛ. Ɛnde, yɛn mu biara betumi abisa ne ho sɛ, ‘Saa na me nso mihu no anaa?’
MA ‘W’ANI NSƆ’ ONYANKOPƆN NHYEHYƐE
Yɛn bere so deɛ, Yehowa wɔ nhyehyɛe foforo koraa a yɛfa so kɔ n’anim; enhia sɛ yɛkɔ dan pɔtee bi mu. Mmom ɛyɛ Onyankopɔn honhom fam asɔrefie kɛse no. Eyi ne nhyehyɛe a wɔayɛ ama nokware som. * Sɛ ‘yɛde anisɔ hwɛ’ saa nhyehyɛe yi a, yɛn nso betumi ‘ahwɛ Yehowa papayɛ.’
Wo deɛ hwɛ kɔbere afɔremuka a wɔbɔ ɔhyew afɔre wɔ so a na esi ntamadan no ano no. (Ex. 38:1, 2; 40:6) Na saa afɔremuka no gyina hɔ ma ɔpɛ a Onyankopɔn wɔ sɛ obegye Yesu nipadua atom sɛ afɔre. (Heb. 10:5-10) Dɛn na eyi kyerɛ ma yɛn? Ɔsomafo Paulo kae sɛ: “Bere a na yɛyɛ atamfo no wɔnam ne Ba no wu so pataa yɛne Onyankopɔn ntam.” (Rom. 5:10) Sɛ yenya Yesu mogya a ohwie gui no mu gyidi a, yɛbɛba abɛyɛ Onyankopɔn nnamfo na yɛanya n’anim dom. Ɛba saa a, yebetumi ne ‘Yehowa adi atirimsɛm.’
Esiane sɛ yɛwɔ awerɛhyem sɛ Onyankopɔn ‘bɛpopa yɛn bɔne’ nti, yenya ‘ahosan mmere fi Yehowa ankasa nkyɛn.’ (Aso. 3:19) Yɛn tebea no ayɛ sɛ deduani bi a wɔabu no kumfɔ. Bere a ɔretwɛn ma wɔakum no no, onu ne ho yɛ nsakrae a ɛfata. Sɛ ɔtemmufo no hu nsakrae a wayɛ a, ɛbɛka no ma watwa atemmu no mu; ɔkwan bi so no ɔbɛpopa bɔne a onipa no yɛe no. Ɛba saa a, hwɛ sɛnea ɔdeduani no begu ahome! Yehowa te sɛ saa temmufo no. Bɔne nti wɔabu nnipa kumfɔ, nanso sɛ Yehowa hu sɛ nnipa asakra afi wɔn bɔne ho a, ohu wɔn mmɔbɔ.
MA NOKWARE SOM NYƐ WO DƐ
Nneɛma bɛn saa na Dawid hui sɛ ɛkɔ so wɔ Yehowa fie hɔ? Ohui sɛ ne mfɛfo Israelfo dɔm kɛse hyia wɔ hɔ. Afei na wɔkenkan Mmara no kyerɛkyerɛ mu, na na wɔhyew aduhuam. Bio, na asɔfo ne Lewifo no som wɔ hɔ. (Ex. 30:34-38; Num. 3:5-8; Deut. 31:9-12) Ná eyinom nyinaa kɔ so wɔ nokware som mu wɔ tete Israel, na yɛwɔ ne sɛso nnɛ.
Ɛnnɛ nso, hwɛ ye a eye ne “fɛ a ɛyɛ sɛ anuanom bom tena biakoyɛ mu!” (Dw. 133:1) Anuanom a yɛwɔ wiase nyinaa dodow abu abɔ ho. (1 Pet. 2:17) Sɛ yɛkɔ asafo nhyiam a, yɛkenkan Onyankopɔn Asɛm kyerɛkyerɛ mu. Yehowa nam n’ahyehyɛde no so kyerɛkyerɛ yɛn. Afei nso yɛwɔ nhoma pii, na eyi nyinaa yɛ honhom fam aduan a yebetumi de ayɛ kokoam adesua anaa abusua adesua. Akwankyerɛ Kuw no muni biako kae sɛ: “Sɛ m’ani te anɔpa a, migye bere susuw Yehowa Asɛm ho hwɛ nea ɛkyerɛ. Meyɛ saa de hwehwɛ nhumu ne ntease. Eyi nyinaa ama manya honhom fam ademude pii ne akomatɔyam.” Ampa, yenya nimdeɛ a, ebetumi ‘asɔ yɛn kra ani.’
Ɛnnɛ, Onyankopɔn asomfo mpae foro kɔ ne nkyɛn daa. Yehowa bu mpae a ɛte saa sɛ aduhuam a ɛretu hua. (Dw. 141:2) Yenim sɛ yɛde ahobrɛase kɔ Yehowa Nyankopɔn anim a, otie yɛn. Eyi nyinaa ma yɛn kra ani gye.
Mose bɔɔ mpae sɛ: “Yehowa yɛn Nyankopɔn anuonyam mmra yɛn so, na ma yɛn nsa ano adwuma nyɛ yiye.” (Dw. 90:17) Sɛ yɛde nsi ne ahokeka yɛ ɔsom adwuma no a, Yehowa hyira so. (Mmeb. 10:22) Ebia yɛne ebinom asua ade ma wɔahu nokware no. Ebia yare bi abɛtena yɛn so, anaa yɛrehyia ɔtaa, anaa adwennwene da yɛn so, anaa mpo nkurɔfo ntie asɛm no. Nanso eyi mu biara mmaa yɛnkaa yɛn ano ntoom; yɛagyina mu aka asɛm no mfe pii. (1 Tes. 2:2) Ɔhaw ne abɛbrɛsɛ yi nyinaa akyi, wunhuu “Yehowa papayɛ”? Wunhui sɛ yɛn soro Agya no ani sɔ wo mmɔdenbɔ?
Dawid too dwom sɛ: “Yehowa ne me kyɛfa ne kuruwa a wɔasusuw ama me. Me kyɛfa hyɛ wo nsa. Susuhama no atwa nea ɛhɔ ye ama me.” (Dw. 16:5, 6) Ná Dawid ani sɔ ne “kyɛfa,” kyerɛ sɛ na ɛyɛ no dɛ sɛ ɔne Yehowa afa adamfo na wanya hokwan resom no. Sɛnea Dawid faa ahohia ne amanehunu pii mu no, yɛn nso ebi betumi ato yɛn. Nanso yɛnkae sɛ Yehowa de nneɛma pii adom yɛn! Enti momma nokware som nyɛ yɛn dɛ na ‘yɛmfa anisɔ nhwɛ’ Yehowa honhom fam asɔrefie no daa.
^ nky. 6 Hwɛ July 1, 1996 Ɔwɛn-Aban no kratafa 14-24.


text:
ASƐM A ƐDA SO | ABƆFO—ENTI WƆWƆ HƆ AMPA? NEA ENTI A ƐFA YƐN HO
Abɔfo—Wɔwɔ W’asetena So Tumi Anaa?
Ɔbarima bi a yɛfrɛ no Kenneth ne ne yere Filomena te Curaçao. Kwasida awia bi wɔkɔe sɛ wɔrekɔsra awarefo bi a wɔne wɔn sua Bible.
Kenneth kaa sɛ: “Yeduu hɔ no, na wɔato dan no mu, na kar no nso nsi hɔ. Nanso biribi yɛɛ me sɛ memfrɛ ɔbaa no wɔ fon so.”
Ɔbaa no faa fon no, na ɔkaa sɛ ne kunu kɔ adwuma. Nanso bere a ohuu sɛ Kenneth ne Filomena aba hɔ ara pɛ na okobuee pon no sɛ wɔmmra mu.
Wowuraa mu no, wohui sɛ na ɔbaa no asu agyae. Bere a Kenneth bɔɔ mpae de fii Bible adesua no ase pɛ na ɔbaa no fii ase sɛ ɔresu bio. Enti Kenneth ne Filomena tɔɔ wɔn bo ase bisaa no nea enti a ɔresu.
Ɔbaa no kyerɛkyerɛɛ mu sɛ, na wayɛ n’adwene sɛ anka obekum ne ho saa awia no. Enti bere a ogu so rekyerɛw krataa bi de agya ne kunu no na Kenneth frɛe. Anyɛ saa a, anka obekum ne ho. Ɔka kyerɛɛ wɔn sɛ ɔwɔ adwenemhaw. Enti wɔde Bible mu asɛm kyekyee ne werɛ. Saa awerɛkyekyesɛm no gyee no nkwa.
Kenneth kaa sɛ: “Yɛdaa Yehowa ase sɛ ɔma yɛboaa ɔbaa a n’adwene atu afra yi. Yɛdaa no ase paa sɛ ɔma yɛfrɛɛ ɔbaa no wɔ fon so! Ebia ɔnam ɔbɔfo anaa ne honhom kronkron so na ɛyɛɛ saa.” *
Ná Kenneth ne Filomena gye di sɛ Onyankopɔn na ɔde ne ho gyee nsɛm mu. Ɛyɛɛ wɔn sɛ ɔnam ɔbɔfo anaa Ne honhom kronkron (adeyɛ tumi) so na ɛyɛɛ saa. Adwene a wonyae yi, ɛyɛ ne kwan so anaa? Anaasɛ ɔbaa no a Kenneth frɛɛ no saa bere no, ɛyɛ asɛm na ɛne asɛm hyiae kɛkɛ?
Yɛrentumi nkyerɛ. Nanso nea yenim ne sɛ, Onyankopɔn de n’abɔfo boa nkurɔfo ma wotumi som no. Nhwɛso bi ni. Bible ka sɛ Onyankopɔn nam ɔbɔfo so kyerɛɛ Kristoni ɔsɛmpakafo Filipo kwan ma ɔkɔboaa Etiopiani piani bi a ɔpɛ sɛ ɔte Kyerɛwsɛm no ase.—Asomafo Nnwuma 8:26-31.
Nyamesom pii kyerɛkyerɛ sɛ honhom abɔde wɔ hɔ. Wɔkyerɛ sɛ ebinom yam ye na wɔyɛ Onyankopɔn apɛde, ɛnna afoforo nso bɔ nnipa ho ban. Nnipa bebree wɔ hɔ a, ɛnyɛ sɛ wogye di sɛ abɔfo wɔ hɔ kɛkɛ, na mmom wogye di nso sɛ saa abɔfo no boa wɔn wɔ ɔkwan bi so. Nanso nnipa pii nso deɛ, wonnye nni mpo sɛ abɔfo wɔ hɔ.
Enti abɔfo wɔ hɔ ampa? Sɛ saa, wɔyɛɛ dɛn bae? Dɛn ne abɔfo ho nokwasɛm? Wɔwɔ w’asetena so tumi anaa? Yɛnhwɛ adanse ahorow bi.
^ nky. 8 Yehowa yɛ Onyankopɔn din a wɔada no adi wɔ Bible mu.—Dwom 83:18.


text:
Bible Nsɛmmisa Ho Mmuae
Dɛn na ɛbɛboa mmɔfra ama wɔadɔ Onyankopɔn?
Sɛ wo mma bɛdɔ Onyankopɔn a, gye sɛ wɔhu biribi a ɛkyerɛ sɛ Onyankopɔn te ase na ɔdɔ wɔn. Sɛ wɔbɛnya ɔdɔ ama Onyankopɔn a, ɛsɛ sɛ wɔhu no yie. (1 Yohane 4:8) Nneɛma a ɛhia sɛ wɔnya ho mmuaeɛ no bi ni: Dɛn nti na Onyankopɔn bɔɔ nnipa? Adɛn nti na Onyankopɔn ma amanehunu kɔ so? Dɛn na Onyankopɔn bɛyɛ ama yɛn daakye?
Wopɛ sɛ wo mma dɔ Onyankopɔn a, ma wɔnhu sɛ wo nso wodɔ no. Ɛba saa a, wɔbɛsuasua wo.
Wobɛyɛ dɛn akyerɛkyerɛ wo mma ama aka wɔn koma?
Onyankopɔn Asɛm wɔ tumi. (Hebrifoɔ 4:12) Enti boa wo mma ma wɔnnya mu nteaseɛ a ɛfata. Sɛ Yesu rekyerɛkyerɛ nkurɔfoɔ a, na ɔtaa bisa wɔn nsɛm sɛnea ɛbɛyɛ a asɛm no bɛka wɔn koma. Afei nso na ɔtie wɔn na ɔkyerɛkyerɛ Twerɛnsɛm mu kyerɛ wɔn. Sɛ wo nkyerɛkyerɛ bɛka wo mma koma a, ɛsɛ sɛ wosua akwan a Yesu faa so kyerɛkyerɛeɛ no.
Sɛ mmɔfra no sua Bible na wɔhu sɛnea ɛfi tete Onyankopɔn ne nnipa adi nsɛm a, ɛbɛma wɔahu no yie na wɔadɔ no. Nneɛma bi wɔ www.jw.org/tw a ɛbɛtumi aboa mmɔfra ma wɔayɛ saa.


text:
“Yehowa Nkaesɛm Yɛ Nokware”
“Yehowa nkaesɛm yɛ nokware, ɛma nea onni nimdeɛ hu nyansa.”
1. Nneɛma bɛn na Onyankopɔn nkurɔfo taa sua, na mfaso bɛn na yenya wɔ so?
‘EYI deɛ, sɛ yɛasua pɛn.’ Wonkaa asɛm a ɛte saa da bere a woresiesie wo ho ama Ɔwɛn-Aban Adesua? Sɛ wo ne Kristofo asafo no abɔ akyɛ kakra a, wubehu sɛ nsɛm bi wɔ hɔ a, yɛtaa sua. Nsɛm te sɛ Onyankopɔn Ahenni, agyede no, ne asɛnka adwuma no deɛ, yɛnkɔ nnyaw hɔ koraa. Bio, yesua su te sɛ ɔdɔ ne gyidi ho ade daa. Bere a yɛretĩ nsɛm a ɛte saa mu no, na yɛn ase retim gyidi no mu. Eyi bɛma ‘yɛayɛ asɛm no yɛfo, na ɛnyɛ atiefo nko.’
2. (a) Sɛ yɛka Onyankopɔn nkaesɛm a, ɛtaa kyerɛ sɛn? (b) Nsonsonoe bɛn na ɛwɔ Onyankopɔn mmara ne nnipa mmara mu?
2 Hebri asɛmfua a wɔkyerɛ ase “nkaesɛm” wɔ Bible mu no taa kyerɛ mmara anaa ahyɛde a Onyankopɔn de ma ne nkurɔfo. Yehowa mmara yɛ nokware na yebetumi de yɛn ho ato so. Ɛnte sɛ nnipa mmara a ɛnnɛ ɛse sɛɛ, ɔkyena ɛse sei. Ampa, mmara bi wɔ hɔ a Onyankopɔn hyɛɛ da de maa tetefo no nko ara; ɛnnɛ ɛnyɛ adwuma, nanso ɛno nkyerɛ sɛ asɛm wɔ mmara no ho. Ɔdwontofo no kae sɛ: “Wo nkaesɛm teɛ afebɔɔ.”
3, 4. (a) Yehowa nkaesɛm no bi ne dɛn? (b) Dɛn na na ɛda hɔ retwɛn Israelfo a wɔbɛyɛ osetie no?
3 Ebia woahyɛ no nsow sɛ Yehowa nkaesɛm no bi yɛ kɔkɔbɔ. Ná Onyankopɔn taa soma n’adiyifo ma wɔkɔbɔ Israel man no kɔkɔ. Wo deɛ yɛnhwɛ, aka kakra ma Israelfo adu Bɔhyɛ Asase no so no, Mose bɔɔ wɔn kɔkɔ sɛ: “Monhwɛ yiye na biribiara antwetwe mo koma na moankɔsom anyame foforo ankotow wɔn. Sɛ moyɛ saa a, Yehowa abufuw bɛdɛw ahyɛ mo.” (De 11:16, 17) Bible ma yehu sɛ Onyankopɔn de nkaesɛm pii maa ne nkurɔfo.
4 Yehowa ka kyerɛɛ Israelfo mpɛn pii sɛ wonsuro no, wontie no, na wɔntew ne din ho. (Deut. 4:29-31; 5:28, 29) Yehowa ma wohui sɛ, sɛ wotie ne nkaesɛm a, obehyira wɔn mmɔho mmɔho.
NEA ISRAELFO YƐE WƆ ONYANKOPƆN NKAESƐM HO
5. Adɛn nti na Onyankopɔn ko maa Ɔhene Hesekia?
5 Bere a Israelfo kɔɔ ahokyere mu nyinaa, Onyankopɔn dii ne bɔhyɛ so. Ɛho nhwɛso ne bere a Asiria hene Senaherib tow hyɛɛ Yuda so na ɔyɛe sɛ obetu Ɔhene Hesekia ade so no. Yehowa de ne ho gyee mu, na anadwo biako pɛ, ne bɔfo kunkum Asiria “mmarima akokodurufo a wɔn ho yɛ den” nyinaa, na Senaherib de animguase san kɔɔ ne kurom. (2 Be. 32:21; 2 Ahe. 19:35) Adɛn nti na Onyankopɔn ko maa Ɔhene Hesekia? Efisɛ Hesekia ‘bataa Yehowa ho, na wannan amfi n’akyi; mmom odii ne mmara nsɛm so.’
6. Dɛn na Ɔhene Yosia yɛe de kyerɛe sɛ ɔwɔ Yehowa mu ahotoso?
6 Ɔhene foforo a odii Yehowa ahyɛde so ne Ɔhene Yosia. Obedii ade no na wadi mfe awotwe pɛ, nanso ‘ɔyɛɛ nea ɛteɛ Yehowa ani so, na wamman ankɔ nifa anaa benkum.’ (2 Be. 34:1, 2) Yosia kyerɛe sɛ ɔwɔ Yehowa mu ahotoso; ɔpraa abosonsom fii asase no so na ɔpagyaw nokware som wɔ ɔman no mu. Nea Yosia yɛe no de nhyira brɛɛ ɔne ɔman mũ no nyinaa.
7. Bere a Israelfo antie Yehowa nkaesɛm no, dɛn na efii mu bae?
7 Nanso awerɛhosɛm ne sɛ ɛnyɛ bere nyinaa na Onyankopɔn nkurɔfo tiee ne nkaesɛm
8. Dɛn na yebetumi asua afi Israelfo asɛm no mu?
8 Dɛn na yebetumi asua afi Israelfo asɛm no mu? Ɛnnɛ nso Onyankopɔn tu n’asomfo fo na ɔteɛ wɔn so, sɛnea ɔyɛe tete no. (2 Pet. 1:12) Bere biara a yɛbɛkan Onyankopɔn Asɛm no, na ɛrekaakae yɛn Onyankopɔn ahyɛde ahorow. Yehowa de yɛn pɛ ama yɛn, kyerɛ sɛ ɔnhyɛ yɛn sɛ yɛnsom no. Enti yɛn ara na yɛbɛkyerɛ sɛ yebedi n’akwankyerɛ so anaa yɛbɛyɛ nea ɛteɛ wɔ yɛn ani so. (Mmeb. 14:12) Momma yɛnhwɛ nea enti a yebetumi de yɛn ho ato Yehowa nkaesɛm so ne mfaso a yebenya afi so.
TIE ONYANKOPƆN NA NYA NKWA
9. Bere a Israelfo nam sare no so no, dɛn na Yehowa yɛe de kyerɛe sɛ ɔka wɔn ho?
9 Bere a Israelfo de mfe 40 faa “sare kɛse a ɛso yɛ hu” so no, Yehowa ankyerɛ wɔn nea ɔbɛyɛ pɔtee de akyerɛ wɔn kwan. Saa ara nso na wankyerɛ wɔn ɔkwan a ɔbɛfa so abɔ wɔn ho ban na wahwɛ wɔn. Nanso daa na ɔyɛ biribi a ɛkyerɛ sɛ ɔman no betumi de wɔn ho ato no so na wɔatie n’akwankyerɛ. Bere a Israelfo nam sare no so no, Yehowa nam omununkum dum so kyerɛɛ wɔn kwan awia, na anadwo nso ɔde ogya dum kyerɛɛ wɔn kwan. Ɔyɛɛ eyi nyinaa de kaee wɔn sɛ ɔka wɔn ho. (Deut. 1:19; Ex. 40:36-38) Afei nso nea wohia biara Yehowa de maa wɔn. ‘Wɔn ntade ansuw, na wɔn nan ase antaataa.’ Nokwasɛm ne sɛ “hwee anhia wɔn.”
10. Dɛn na Yehowa de kyerɛ ne nkurɔfo kwan nnɛ?
10 Ɛnnɛ, Onyankopɔn asomfo gyina wiase foforo no aboboano pɛɛ. Sɛ saa a, ɛnde asɛmmisa no ne sɛ, yegye di sɛ Yehowa bɛma yɛn nea yehia na yɛatumi atwa “ahohiahia kɛse” no? (Mat. 24:21, 22; Dw. 119:40, 41) Ɛwom, ɛnnɛ deɛ ɛnyɛ omununkum dum anaa ogya dum na Yehowa de rekyerɛ yɛn kwan akɔ wiase foforo no mu. Nanso ɔnam n’ahyehyɛde no so reboa yɛn ma yɛn ani ada hɔ. Asafo no akyerɛ yɛn nea yɛyɛ a yɛne Yehowa adamfofa mu bɛyɛ den. Sɛ yɛbɛyɛ nhwɛso a, asafo no aka aka ara sɛ yɛnkenkan Bible daa na yɛnyɛ abusua som. Bio nso wotu yɛn fo daa sɛ yɛnhwɛ sɛ yɛrentoto adesuakɔ ne asɛnka ase. Ɛnde, yɛayɛ nea ɛsɛ sɛ yɛyɛ biara de saa nkaesɛm no reyɛ adwuma anaa? Yɛyɛ saa a, ɛbɛhyɛ yɛn gyidi den na yɛatumi atwa akɔ wiase foforo no mu.
11. Dɛn na Onyankopɔn yɛ de kyerɛ sɛ odwen yɛn ho?
11 Akwankyerɛ a Yehowa ahyehyɛde no de ma yɛn no ma yɛn ani da hɔ, na ɛsan nso boa yɛn wɔ asetenam biribiara mu. Nhwɛso bi ni: Ahyehyɛde no tu yɛn fo sɛ yennya honam fam nneɛma ho adwempa na yɛnhwɛ tẽẽ. Eyi nyinaa tew yɛn dadwen so. Afei nso Yehowa ahyehyɛde no ama yɛn akwankyerɛ a ɛboa yɛn ma yesiesie yɛn ho yiye na yɛpaw anigyede a ɛfata. Sɛ ɛba sukuukɔ nso a, ahyehyɛde no ama yɛn akwankyerɛ a ɛbɛboa ma yɛahu baabi a yɛbɛkɔ akodu. Afei yenya nkaesɛm a ɛma yehu sɛnea yebesiesie yɛn fie, yɛn kar, ne Ahenni Asa na asiane biara amma. Nkaesɛm yi ara nso boa ma yesiesie yɛn ho ma atoyerɛnkyɛm. Eyi nyinaa kyerɛ sɛ Onyankopɔn dɔ yɛn na odwen yɛn ho.
NKAESƐM BOAA TETE KRISTOFO MA WOGYINAA PINTINN
12. (a) Ade biako bɛn na na Yesu taa ka ho asɛm kyerɛ n’asuafo no? (b) Dɛn na Yesu yɛe a amfi Petro adwenem da? Dɛn na ɛsɛ sɛ yesua fi Yesu nhwɛso no mu?
12 Afeha a edi kan no, Onyankopɔn maa ne nkurɔfo nyaa nkaesɛm daa. Na Yesu taa ka kyerɛ n’asuafo sɛ ehia sɛ wonya ahobrɛase. Nanso ɛnyɛ n’ano kɛkɛ na ɔde ka kyerɛɛ wɔn sɛ wɔmmrɛ wɔn ho ase, na mmom ɔno ankasa yɛɛ ho nhwɛso. Ade rebɛkye ma Yesu awu no, ɔne n’asomafo no hyia dii Twam afahyɛ no. Bere a Yesu asomafo no redidi no, ɔsɔre fii aduan no ho hohoroo wɔn nan ho. Eyi yɛ biribi a anka akoa na ɛsɛ sɛ ɔyɛ. (Yoh. 13:1-17) Nea Yesu yɛe yi amfi wɔn adwenem da. Na ɔsomafo Petro wɔ adidi no ase, na mfe 30 akyi no otuu ne mfɛfo gyidifo fo sɛ wɔmmrɛ wɔn ho ase. (1 Pet. 5:5) Ɛsɛ sɛ ade a Yesu yɛe yi ka yɛn nyinaa ma yɛbrɛ yɛn ho ase ma yɛn nuanom.
13. Su bɛn na Yesu kaee n’asuafo no sɛ wohia?
13 Ade foforo a na Yesu ne n’asuafo no taa susuw ho ne gyidi. Ɔhyɛɛ wɔn nkuran sɛ ɛsɛ sɛ wɔn gyidi yɛ den. Bere bi, papa bi de ne babarima brɛɛ Yesu asuafo no sɛ wontu adaemone mfi ne so, nanso wɔantumi. Enti asuafo no bisaa Yesu sɛ: “Adɛn nti na yɛantumi antu?” Yesu buae sɛ: “Mo gyidi a esua ntia. Nokwarem mise mo sɛ, sɛ mowɔ gyidi a ne kɛse te sɛ sinapi aba mpo a, . . . biribiara nni hɔ a ɛrenyɛ yiye mma mo.” (Mat. 17:14-20) Yesu kyerɛkyerɛɛ n’asuafo no daa sɛ gyidi yɛ ade a ɛho hia paa. (Monkenkan Mateo 21:18-22.) Nneɛma a ɛboa ma yɛn gyidi yɛ den no bi ne amantam ne amansin nhyiam ne asafo nhyiam. Enti asɛmmisa ne sɛ, yɛkɔ nhyiam a ɛte saa nyinaa de hyɛ yɛn gyidi den? Yɛkɔ nhyiam a ɛte saa a, yɛn ho sɛpɛw yɛn, nanso ɛnyɛ ɛno nko; ɛkyerɛ nso sɛ yɛwɔ Yehowa mu ahotoso.
14. Adɛn nti na ehia sɛ ɛnnɛ yeyi yɛn yam dɔ yɛn yɔnko nnipa?
14 Nsɛm pii wɔ Kristofo Hela Kyerɛwnsɛm no mu a ɛkae yɛn sɛ yɛnnodɔ yɛn ho. Yesu kae sɛ ahyɛde a ɛto so abien a ɛsõ paa ne sɛ ‘yɛbɛdɔ yɛn yɔnko sɛ yɛn ho.’ (Mat. 22:39) Yesu nua Yakobo nso kae sɛ ɔdɔ yɛ “mmara titiriw.” (Yak. 2:8) Ɔsomafo Yohane kyerɛwee sɛ: “Adɔfo, nea merekyerɛw abrɛ mo yi nyɛ ahyɛde foforo, na mmom ahyɛde dedaw a munya fii mfiase.” (1 Yoh. 2:7, 8) Bere a Yohane kaa “ahyɛde dedaw” ho asɛm no, dɛn na na ɔrepɛ akyerɛ? Na ɔreka ɔdɔ ho asɛm. Na ɛyɛ ahyɛde “dedaw” efisɛ na Yesu aka ‘fi mfiase’ sɛ n’asuafo nnodɔ wɔn ho. Ná ɛsan yɛ ahyɛde “foforo” efisɛ ebia na asuafo no behyia tebea bi a wɔnhwɛ kwan a ebehia sɛ wɔtrɛw wɔn dɔ mu anaa wɔde wɔn kra mpo to hɔ ma wɔn nuanom. Wiase a yɛte mu yi, obi nnwene obi ho. Enti ɛyɛ yɛn dɛ sɛ ɛnnɛ yenya afotusɛm anaa kɔkɔbɔ a ɛboa ma yeyi wiase no su akwa na yeyi yɛn yam dɔ yɛn yɔnko nnipa.
15. Adwuma titiriw bɛn na Yesu bɛyɛe wɔ asase so?
15 Bere a Yesu wɔ asase so no, ɔdaa no adi sɛ nnipa ho hia no. Eyi nti na ɔsaa nnipa bi yare na onyanee awufo no. Nanso na ɛnyɛ honam fam ayaresa ne Yesu adwuma titiriw. N’asɛnka ne ɔkyerɛkyerɛ adwuma no maa nnipa nyaa nhyira a enni kabea. Ɔkwan bɛn so? Yenim sɛ wɔn a Yesu saa wɔn yare anaa onyan wɔn fii awufo mu no bobɔɔ nkwakoraa ne mmerewa, na wowuwui. Nanso daa nkwa da hɔ retwɛn nkurɔfo a wotiee asɛmpa a na Yesu reka no.
16. Ɛhe na yɛayɛ Ahenni asɛnka ne asuafoyɛ adwuma no akodu?
16 Asɛnka adwuma a Yesu hyɛɛ ase no, ɛnnɛ yɛreyɛ ne kɛse paa. Ɛnsɛ sɛ eyi yɛ yɛn nwonwa efisɛ Yesu ka kyerɛɛ n’asuafo sɛ: “Monkɔ nkɔyɛ aman nyinaa m’asuafo.” (Mat. 28:19) Ampa tete Kristofo no yɛɛ saa adwuma no, na ɛnnɛ nso yegu so reyɛ paa! Yehowa Adansefo bɛboro ɔpepem ason de nsi ne ahokeka reka Onyankopɔn Ahenni ho asɛm wɔ aman bɛboro 230 so. Bio, Adansefo no ne nnipa mpempem pii sua Bible daa. Asɛnka adwuma yi yɛ adanse a ɛkyerɛ sɛ yɛte nna a edi akyiri no mu.
FA WO HO TO YEHOWA SO NNƐ
17. Afotu bɛn na Paulo ne Petro de mae?
17 Nkaesɛm boaa Kristofo a wɔtenaa ase tete no maa wɔn ase tim gyidi no mu. Bere a ɔsomafo Paulo da afiase wɔ Roma no, ɔkyerɛw Timoteo kaa biribi a yebetumi aka sɛ ɛhyɛɛ no nkuran paa. Ɔka kyerɛɛ Timoteo sɛ: “Kɔ so kura nsɛm a eye no nhwɛsode a wote fii me nkyɛn no mu.” (2 Tim. 1:13) Ɔsomafo Petro nso hyɛɛ ne mfɛfo Kristofo nkuran sɛ wonnya boasetɔ, onuadɔ, ne ahosodi. Ɔtoaa so kae sɛ: “Mede bɛyɛ me su sɛ mɛkae mo eyinom daa, ɛwom sɛ munim na mugyina nokware a ɛwɔ mo mu no mu pintinn de.”
18. Tete Kristofo buu nkaesɛm sɛn?
18 Enti “nsɛm a adiyifo kronkron no aka ato hɔ no” bi na Paulo ne Petro nyinaa kyerɛwee. (2 Pet. 3:2) Tete Kristofo no kae sɛ asɛm no afono wɔn anaa? Dabida. Mmom nkaesɛm a ɛte saa ma wohui sɛ Nyankopɔn dɔ wɔn, na ɛboaa wɔn ma ‘wɔkɔɔ so nyinii wɔ yɛn Awurade ne yɛn Agyenkwa Yesu Kristo adom ne nimdeɛ mu.’
19, 20. Adɛn nti na ɛsɛ sɛ yɛde yɛn ho to Yehowa nkaesɛm so? Yɛyɛ saa a, mfaso bɛn na yebenya?
19 Ɛnnɛ nso ɛsɛ sɛ yɛde yɛn ho to Yehowa nkaesɛm a ɛwɔ n’Asɛm Bible mu no so. Yɛwɔ adanse pii nti a ɛsɛ sɛ yɛyɛ saa. (Monkenkan Yosua 23:14.) Yɛkan Bible a, yehu sɛnea Onyankopɔn ne nnipa a wɔnyɛ pɛ dii mfe mpempem. Wɔakyerɛw saa nsɛm no ato hɔ ama yɛn. (Rom. 15:4; 1 Kor. 10:11) Bible nkɔmhyɛ abam ma yɛn ankasa de yɛn ani ahu. Nkɔmhyɛ te sɛ nkaesɛm bi a yɛaka ato hɔ dedaadaw. Eyi ho nhwɛso biako ne nnipa mpempem a wɔresen yuu ba Yehowa som mu no. Eyi yɛ nkɔm a wɔhyɛe sɛ ɛbɛbam wɔ “nna a edi akyiri” yi mu. (Yes. 2:2, 3) Wiase yi mu yɛ ara na ɛreyɛ den; eyi nso yɛ Bible nkɔmhyɛ a ɛrenya mmamu. Saa ara na asɛnka adwuma a yɛreyɛ wɔ wiase afanan nyinaa no nso yɛ Yesu anom asɛm a ɛreba mu.
20 Efi tete besi nnɛ nyinaa yɛn Bɔfo no ada no adi sɛ yebetumi de yɛn ho ato no so. Ɛnde, yɛde yɛn ho to no so anaa? Ehia sɛ yɛde yɛn ho to ne nkaesɛm so. Saa na ɔbea bi a yɛfrɛ no Rosellen yɛe. Ɔkae sɛ: “Bere a mede me ho nyinaa too Yehowa so no, mihui paa sɛ Yehowa kurakura me nkakrankakra na ɔhyɛ me den.” Momma yɛn nso yentie Yehowa nkaesɛm. Yɛyɛ saa a, ɛbɛboa yɛn ɛnnɛ ne daa.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Atemmufo 13:1-25
13 Israelfo fii ase yɛɛ bɔne bio wɔ Yehowa ani so,+ enti Yehowa de wɔn hyɛɛ Filistifo+ nsa mfe aduanan.2 Saa bere no na ɔbarima bi wɔ Sora+ a ofi Dan abusuakuw+ mu a ne din de Manoa.+ Ná ne yere yɛ obonin a ɔnwo.+3 Da bi Yehowa bɔfo baa ɔbea no nkyɛn+ bɛka kyerɛɛ no sɛ: “Hwɛ, woyɛ obonin a wonwo, nanso wubenyinsɛn awo ɔbabarima.+4 Hwɛ na woannom bobesa anaa mmosã biara,+ na nni biribiara a ɛho ntew.+5 Hwɛ, wubenyinsɛn awo ɔbabarima, na ɛnsɛ sɛ oyiwan ka ne ti,+ efisɛ sɛ abofra no nya fi yafunu mu pɛ+ a, ɔbɛyɛ Nasirini+ ama Onyankopɔn. Na ɔno na obedi anim agye Israel afi Filistifo nsam.”+6 Ɛnna ɔbea no kɔbɔɔ ne kunu amanneɛ sɛ: “Hwɛ, nokware Nyankopɔn nipa bi baa me nkyɛn. Ne su te sɛ nokware Nyankopɔn bɔfo,+ na ne ho yɛ hu paa.+ Nanso mammisa no faako a ofi, na wammɔ ne din ankyerɛ me.+7 Na ɔka kyerɛɛ me sɛ: ‘Wubenyinsɛn awo ɔbabarima.+ Na hwɛ na woannom bobesa anaa mmosã biara, na nni biribiara a ɛho ntew, efisɛ sɛ abofra no nya fi yafunu mu pɛ a, ɔbɛyɛ Nasirini ama Onyankopɔn akosi ne wuda.’”+8 Ɛnna Manoa bɔɔ Yehowa mpae sɛ: “Yehowa, mesrɛ wo,+ ma nokware Nyankopɔn nipa a wosomaa no no nsan mmra, na ɔmmɛkyerɛ+ yɛn nea yɛnyɛ abofra a yɛbɛwo no no.”+9 Na nokware Nyankopɔn no tiee Manoa,+ na bere a ɔbea no wɔ wuram no, nokware Nyankopɔn bɔfo no san baa ne nkyɛn. Saa bere no na ne kunu Manoa nni ne nkyɛn.10 Na ntɛm ara na ɔbea no tuu mmirika kɔka kyerɛɛ ne kunu+ sɛ: “Hwɛ, ɔbarima a ɔbaa me nkyɛn nnaano no asan aba!”+11 Manoa tee saa no, ɔsɔre dii ne yere akyi baa ɔbarima no nkyɛn, na obisaa no sɛ: “Wone ɔbarima a wo ne ɔbea yi kasae no?”+ Na obuae sɛ: “Ɛyɛ me.”12 Ɛnna Manoa kae sɛ: “Nea woaka no mmra mu. Na abofra no asetena bɛyɛ dɛn, na dɛn na ɔbɛyɛ?”+13 Na Yehowa bɔfo no ka kyerɛɛ Manoa sɛ: “Biribiara a maka akyerɛ ɔbea no, ɔnhwɛ nni so.+14 Ɛnsɛ sɛ ɔde biribiara a efi bobe mu ka n’ano. Ɔnnnom bobesa anaa mmosã biara,+ na onnni biribiara a ɛho ntew.+ Nea maka akyerɛ no nyinaa, ɔnhwɛ nni so.”+15 Afei Manoa ka kyerɛɛ Yehowa bɔfo no sɛ: “Yɛsrɛ wo, twɛn ma yɛmpɛ abirekyi kumaa bi nyɛ aduan mma wo.”+16 Nanso Yehowa bɔfo no ka kyerɛɛ Manoa sɛ: “Sɛ wugye me ka ha mpo a, meremfa w’aduan no bi nka m’ano; nanso sɛ wopɛ sɛ wobɔ ɔhyew afɔre ma Yehowa+ a, wubetumi abɔ.” Saa bere yi nyinaa na Manoa nnim sɛ ɔyɛ Yehowa bɔfo.17 Afei Manoa ka kyerɛɛ Yehowa bɔfo no sɛ: “Mepɛ sɛ mihu wo din+ na sɛ nea woaka yi nyinaa ba mu a, yɛahyɛ wo anuonyam.”18 Na Yehowa bɔfo no ka kyerɛɛ no sɛ: “Dɛn nti na wopɛ sɛ wuhu me din? Me din yɛ nwonwa.”19 Enti Manoa faa abirekyi kumaa bi ne aduan kɔbɔɔ afɔre wɔ ɔbotan no so maa Yehowa,+ na ɔyɛɛ anwonwade maa Manoa ne ne yere de wɔn ani hui.20 Afei bere a ogyaframa fi afɔremuka no so rekɔ soro no, Yehowa bɔfo no faa ogyaframa no mu foro kɔɔ soro. Manoa ne ne yere hwɛɛ nea ɛrekɔ so,+ na wɔde wɔn anim butubutuw fam.+21 Yehowa bɔfo no ansan amma Manoa ne ne yere nkyɛn bio. Afei Manoa hui sɛ ɔyɛ Yehowa bɔfo.+22 Na Manoa ka kyerɛɛ ne yere sɛ: “Ɔkwan biara so yebewu,+ efisɛ yɛde yɛn ani ahu Onyankopɔn.”+23 Ɛnna ne yere ka kyerɛɛ no sɛ: “Sɛ Yehowa pɛ sɛ okum yɛn a, anka ɔrennye yɛn nsam ɔhyew afɔre ne aduan afɔre no,+ na anka ɔremma yenhu eyinom nyinaa, na anka ɔremma yɛnte biribi a ɛte sɛɛ nso.”+24 Akyiri yi ɔbea no woo ɔbabarima na ɔtoo no din Samson.+ Abofra no nyinii, na Yehowa kɔɔ so hyiraa no.+25 Na Yehowa honhom+ baa no so wɔ Mahane-Dan+ wɔ Sora+ ne Estaol+ ntam.


text:
ASƐM A ƐDA SO | ATOSƐM A ƐMMA NNIPA NTUMI MMƐN ONYANKOPƆN
Nokware no Bɛma Woade Wo Ho
Da koro, Yesu kaa n’Agya Yehowa ho asɛm kyerɛɛ nkurɔfo wɔ Yerusalem, na ɔma wohui sɛ nea nyamesom mpanyimfo a wɔwɔ hɔ no rekyerɛkyerɛ no nyɛ nokware. (Yohane 8:12-30) Onyankopɔn ho gyidi a ɛnnɛ nkurɔfo wɔ no, asɛm a ɔkae saa da no kyerɛ yɛn ɔkwan a yɛbɛfa so akari ahwɛ. Yesu kae sɛ: “Sɛ motena m’asɛm mu a, na moyɛ m’asuafo ampa, na mubehu nokware no, na nokware no bɛma moade mo ho.”
“Motena m’asɛm mu a . . . ” Yesu ama yɛn biribi a yɛde behu sɛ nyamesom nkyerɛkyerɛ bi yɛ “nokware” anaasɛ ɛnyɛ nokware. Sɛ wote Onyankopɔn ho asɛm bi a, bisa wo ho sɛ, ‘Nea mate yi, ɛne Yesu asɛm ne Kyerɛw Kronkron mu nsɛm a aka no hyia anaa?’ Suasua wɔn a wotiee ɔsomafo Paulo no; ná “wɔhwehwɛ Kyerɛwnsɛm no mu yiye hwɛ sɛ nsɛm no [kyerɛ sɛ, nneɛma a wɔresua no] te saa anaa.”
Yɛadi kan aka Marco, Rosa, ne Raymonde nyinaa ho asɛm dedaw; wɔn nyinaa gyee bere ne Yehowa Adansefo suaa Bible na wɔhwehwɛɛ wɔn gyidi mu. Dɛn na wohui?
Marco: “Asɛm biara a me ne me yere bisae no, nea ɔne yɛn suaa ade no de Bible maa ne nyinaa ho mmuae. Ɔdɔ a yɛwɔ ma Yehowa no mu yɛɛ den, na me ne me yere ntam yɛɛ kama!”
Rosa: “Kan no, na ɛyɛ me sɛ Bible yɛ nhoma bi a nnipa de wɔn nyansa akyerɛw de rekyerɛ sɛnea Onyankopɔn te. Nanso nkakrankakra, Bible no ma minyaa me nsɛmmisa ho mmuae. Seesei mahu sɛ Yehowa wɔ hɔ paa, na ɔyɛ obi a metumi de me werɛ ahyɛ ne mu.”
Raymonde: “Mebɔɔ mpae srɛɛ Onyankopɔn sɛ ɔmmoa me mma minsua ne ho ade. Ankyɛ koraa na me ne me kunu fii ase suaa Bible, na ɛma yehuu Yehowa ho nokwasɛm! Bere a yehuu sɛnea Onyankopɔn te no, yɛn ani gye boroo so.”
Ɛnyɛ atosɛm a ɛfa Onyankopɔn ho nko na Bible ma yehu; ɛka nokwasɛm nso kyerɛ yɛn sɛ ɔwɔ suban pa pii. Bible yɛ n’Asɛm, na ɛboa yɛn ma yehu “nea Onyankopɔn ayi ne yam de ama yɛn.” (1 Korintofo 2:12) Bible tumi bua nsɛmmisa bi a ɛfa Onyankopɔn, n’atirimpɔw ne yɛn daakye ho. Enti adɛn na wo nso wonhwehwɛ mu nhu saa nsɛmmisa no ho mmuae? Kɔ Intanɛt so wɔ www.jw.org, na hwɛ “Bible Teachings > Bible Questions Answered” ase hɔ, na wubenya nsɛmmisa yi bi ho mmuae. Intanɛt so dwumadibea hɔ ara nso, wubetumi akyerɛ sɛ obi ne wo mmesua Bible anaa wubetumi aka akyerɛ Yehowa Dansefo biara sɛ ɔne wo mmesua ade. Sɛ woyɛ nea yɛaka yi a, yɛwɔ awerɛhyem paa sɛ wubehu Onyankopɔn yiye, na ama woadɔ no.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Mateo 2:1-23
2 Bere a wɔwoo Yesu wɔ Betlehem+ a ɛwɔ Yudea, Ɔhene Herode+ nna no mu no, hwɛ! nsoromma mu ahwɛfo+ fi apuei fam baa Yerusalem,2 na wɔkae sɛ: “Ɛhe na nea wɔawo no sɛ Yudafo hene+ no wɔ? Yɛwɔ apuei fam na yehuu ne nsoromma,+ enti yɛaba sɛ yɛrebɛkotow no.”3 Bere a Ɔhene Herode tee eyi no, ne bo tui, ɔne Yerusalemfo nyinaa,4 na ɔfrɛfrɛɛ ɔman no mu asɔfo mpanyin ne akyerɛwfo nyinaa boaa ano bisaa wɔn faako a wɔbɛwo Kristo no.5 Wɔka kyerɛɛ no sɛ: “Betlehem+ a ɛwɔ Yudea no; eyi ne nea wɔnam odiyifo no so akyerɛw,6 ‘Na wo, Betlehem+ a wowɔ Yuda asase so, wonyɛ Yuda atitiriw mu akumaa; wo mu na otitiriw+ a ɔbɛyɛn+ me man Israel befi aba.’”7 Ɛnna Herode frɛɛ nsoromma mu ahwɛfo no kokoam tɔɔ ne bo ase bisaa wɔn bere a nsoromma no puei,8 na ɔsomaa wɔn kɔɔ Betlehem, na ɔka kyerɛɛ wɔn sɛ: “Monkɔ na montɔ mo bo ase nhwehwɛ abofra kumaa no, na sɛ muhu no a mommɛbɔ me amanneɛ, na me nso makɔ akɔkotow no.”+9 Bere a wotiee ɔhene no asɛm wiei no, wosiim kɔe, na hwɛ! nsoromma a wohui bere a na wɔwɔ apuei+ fam no dii wɔn anim kosii sɛ ekogyinaa faako a abofra kumaa no wɔ no atifi.10 Bere a wohuu nsoromma no, wɔn ani gyei yiye.11 Na bere a wɔkɔɔ fie no mu no, wohuu abofra kumaa no ne ne maame Maria, na wɔhwee fam kotow no. Afei nso, wobuebuee wɔn ademude so kyɛɛ no nneɛma, sika ne ɛhyɛ ne kurobow.12 Nanso, na Onyankopɔn abɔ wɔn kɔkɔ+ wɔ ɔdae mu sɛ wɔnnsan nnkɔ Herode nkyɛn, enti wofii hɔ kɔfaa ɔkwan foforo so kɔɔ wɔn kurom.13 Wofii hɔ kɔe no, hwɛ! Yehowa bɔfo+ yii ne ho adi kyerɛɛ Yosef wɔ ɔdae mu, na ɔkae sɛ: “Sɔre, fa abofra kumaa no ne ne maame guan kɔ Egypt, na tena hɔ kosi sɛ me ne wo bɛkasa; Herode rebɛhwehwɛ abofra kumaa no akum no.”14 Enti ɔsɔre faa abofra kumaa no ne ne maame anadwo, na wofii hɔ kɔɔ Egypt,15 na ɔtenaa hɔ kosii sɛ Herode wui, na ama nea Yehowa nam ne diyifo so kae no aba mu+ sɛ: “Egypt+ na mefrɛɛ me ba fii.”16 Afei bere a Herode hui sɛ nsoromma mu ahwɛfo no adaadaa no no, ne bo fuwii kɛse, na ɔsoma ma wokokunkum mmarimaa a wɔwɔ Betlehem ne ne mpɔtam hɔ nyinaa, efi wɔn a wɔawo wɔn foforo so kosi wɔn a wɔadi mfe abien so, sɛnea bere a ohu fii nsoromma mu ahwɛfo+ no hɔ kyerɛ no.17 Afei ɛmaa nea wɔnam odiyifo Yeremia so kae no baa mu sɛ:18 “Wɔtee nne bi wɔ Rama,+ osu ne benabɔ pii; ɛyɛ Rahel+ na ɔresu ne mma na sɛ wɔkyekye ne werɛ a ontie, efisɛ wonni hɔ bio.”19 Bere a Herode wui no, hwɛ! Yehowa bɔfo yii ne ho adi wɔ ɔdae+ mu kyerɛɛ Yosef wɔ Egypt20 na ɔkae sɛ: “Sɔre, fa abofra kumaa no ne ne maame na si mu kɔ Israel asase so, na wɔn a na wɔrehwehwɛ abofra kumaa no kra no awuwu.”21 Enti ɔsɔre faa abofra kumaa no ne ne maame kɔɔ Israel asase so.22 Nanso bere a ɔtee sɛ Arkelao asi ne papa Herode ananmu redi Yudea so hene no, osuroe sɛ ɔbɛkɔ hɔ. Afei bere a Onyankopɔn bɔɔ no kɔkɔ wɔ ɔdae+ mu no, ofii hɔ kɔɔ Galilea+ mantam mu,23 na ɔkɔtenaa kurow bi a wɔfrɛ no Nasaret+ mu, na ama nea wɔnam adiyifo no so kae no aba mu sɛ: “Wɔbɛfrɛ no Nasareni.”+


text:
ADESUA 21
Ɔhaw a Ɛto so Du
Mose ka kyerɛɛ Farao sɛ ɔremma n’anim bio. Nanso ansa na ɔrefi Farao anim akɔ no, ɔka kyerɛɛ no sɛ: ‘Ɛnnɛ anadwo, Egyptni biara ba a odi kan bewu, efi Farao abakan so kosi akoa abakan so, obiara bewu.’
Yehowa ka kyerɛɛ Israelfo sɛ wɔnyɛ aduan titiriw bi. Ɔkaa sɛ: ‘Munkum oguan anaa apɔnkye a wadi afe na momfa ne mogya no bi nyɛ mo pon anim. Montõtõ nam no na momfa paanoo a biribi a ɛma paanoo kaw biara nni mu nka ho nni. Monhyɛ mo ntade ne mo mpaboa, na munsiesie mo ho sɛ mobɛkɔ. Ɛnnɛ anadwo yi, meremma monyɛ nkoa bio.’ Wohwɛ a wunhu sɛ Israelfo no ani begye paa?
Anadwo a obiara ada no, Yehowa bɔfo kɔɔ fie biara a ɛwɔ Egypt mu. Efie biara a na wɔmfaa mogya nyɛɛ ne pon ho no, abakan a ɔwɔ hɔ wui. Nanso afie a wɔde mogya ayɛ ho no deɛ, ɔbɔfo no twaa mu wɔ hɔ. Egyptfo fie biara mu no, osikani fie oo, ohiani fie oo, abofra bi wui wɔ hɔ. Nanso Israelni biara ba anwu.
Farao mpo abakan wui. Afei de na Farao nhu nea ɔnyɛ ne ho. Enti ɛhɔ ara na ɔka kyerɛɛ Mose ne Aaron sɛ: ‘Monsɔre. Mumfi ha nkɔ. Monkɔsom mo Nyankopɔn. Momfa mo mmoa nkɔ!’
Bere a bosome puei no, Israelfo no boaboaa wɔn ho ano mmusua mmusua na wofii Egypt. Israelfo mmarima 600,000 ne mmaa ne mmofra bebree fii Egypt kɔe. Wɔn a wɔnyɛ Israelfo bebree kaa wɔn ho ne wɔn kɔe sɛnea ɛbɛyɛ a wɔn nso betumi asom Yehowa. Afei deɛ, na Israelfo no nyɛ nkoa bio!
Sɛnea ɛbɛyɛ a Israelfo bɛkae ɔkwan a Yehowa faa so gyee wɔn nti, na ɛsɛ sɛ afe biara wodi saa aduan titiriw no. Saa afahyɛ no, na wɔfrɛ no Twam.
“Eyi ara nti na mama kwan ama woda so te ase, sɛ meyi me tumi adi wɔ wo so, na wɔabɔ me din asase nyinaa so.”—Romafo 9:17


text:
ADESUA 19
Ɔhaw Mmiɛnsa a Edi Kan
Egyptfo no de Israelfo yɛɛ nkoa. Wɔmaa Israelfo no yɛɛ adwuma denneennen. Yehowa somaa Mose ne Aaron sɛ wɔnkɔka asɛm yi nkyerɛ Farao: ‘Ma me nkurɔfo nkɔ nkɔsom me wɔ sare anaa ɛserɛ so.’ Ná Farao mmu ade koraa, enti ɔkaa sɛ: ‘Nea Yehowa bɛka biara, ɛmfa me ho, meremma Israelfo no nnkɔ.’ Afei Farao hyɛɛ wɔn ma wɔyɛɛ adwuma pii kaa nea na wɔyɛ no ho. Nanso na Yehowa bɛtwe Farao aso. Wunim nea ɔyɛe? Ɔde Ɔhaw Du baa Egyptfo so. Yehowa ka kyerɛɛ Mose sɛ: ‘Farao mpɛ sɛ otie me. Ɔbɛkɔ Nil Asubɔnten no ho anɔpa. Kɔ ne nkyɛn na kɔka asɛm yi kyerɛɛ no. Ma onhu sɛ, esiane sɛ wamma me nkurɔfo ankɔ nti, nsu a ɛwɔ Nil Asubɔnten mu nyinaa bɛdan mogya.’ Mose tiee Yehowa na ɔkɔɔ Farao nkyɛn. Aaron de ne poma no bɔɔ nsu no mu wɔ Farao anim, na nsu no danee mogya. Nsu no mu nam nyinaa wui. Afei, na nsu no bɔn kankaankan. Nsu a ɛwɔ Nil mu nyinaa sɛee. Wonom a, na ɛnyɛ yiye. Ne nyinaa akyi, Farao amma Israelfo no ankɔ.
Nna mmaako mmaako nson akyi no, Yehowa san somaa Mose sɛ ɔnkɔka nkyerɛ Farao sɛ: ‘Sɛ woamma me nkurɔfo ankɔ a, mpɔtorɔ bebree bɛba Egypt asase so.’ Aaron maa ne poma so kyerɛɛ soro na mpɔtorɔ bebree baa Egypt asase so. Mpɔtorɔ no kowurawuraa wɔn afie ne wɔn nkyɛnsee mu. Ebi nso kɔɔ wɔn mpa so. Baabiara a wobɛfa biara, na mpɔtorɔ wɔ hɔ. Farao ka kyerɛɛ Mose sɛ ɔmpa Yehowa kyɛw na ɔhaw no nnyae. Ɔkaa sɛ, sɛ ɔhaw no gyae a ɔbɛma Israelfo no akɔ. Enti Yehowa maa ɔhaw no gyaee. Ɛnna Egyptfo no prapraa mpɔtorɔ a awuwu no boaboaa ano. Ná ɔman no mu nyinaa bɔn papaapa. Wei nso ampusuw Farao, na wamma nkurɔfo no ankɔ.
Ɛnna Yehowa ka kyerɛɛ Mose bio sɛ: ‘Ma Aaron mfa ne poma no mmɔ fam, na mfuturu a ɛwɔ fam no bɛdan ntummoa anaa mmoa nketenkete a wɔkeka.’ Ɛhɔ ara na mmoa nketenkete no baa baabiara. Ɛbaa saa no, Farao nkurɔfo no bi ka kyerɛɛ no sɛ: ‘Ɔhaw yi deɛ, efi Onyankopɔn.’ Nanso Farao kɔɔ so yɛɛ asoɔden, na wamma Israelfo ankɔ.
‘Mɛma wɔahu me nsam ahoɔden ne me tumi, na mɛma wɔahu sɛ me din ne Yehowa.’—Yeremia 16:21


text:
Mateo 4Nkwa Asem (NA-TWI)
Ɔbonsam sɔ Yesu hwɛ
4 Eyi akyi no, Honhom Kronkron faa Yesu kɔɔ sare so sɛ ɔbonsam nkɔsɔ no nhwɛ. 2 Saa bere no, Yesu dii mmuada adaduanan, awia ne anadwo. Eyi maa ɔkɔm dee no. 3 Ɔbonsam baa Yesu nkyɛn bɛka kyerɛɛ no se, “Sɛ wone Onyankopɔn Ba no a, ka na saa abo yi nnan aduan.”
4 Yesu buaa no se, “Wɔakyerɛw sɛ, ‘Ɛnyɛ aduan nko ara na ɛho hia onipa wɔ n’asetena mu, na mmom nea ehia titiriw ne sɛ, obedi Onyankopɔn asɛm so.’ “
5 Afei ɔbonsam de Yesu kɔɔ Yerusalem de no kogyinaa asɔredan a ɛwɔ hɔ no atifi pɛɛ, 6 na ɔka kyerɛɛ no se, “Sɛ wone Onyankopɔn ba no ampa ara a, huruw fi nea wugyinae hɔ si fam, efisɛ, wɔakyerɛw sɛ, ‘Onyankopɔn bɛsoma n’abɔfo abɛsɔw wo na woammɛhwe abotan so.’ “
7 Yesu buae bio se, “Wɔakyerɛw bio sɛ, ‘Nsɔ Awurade wo Nyankopɔn nhwɛ.’ “
8 Eyi akyi no, ɔbonsam de Yesu kɔɔ bepɔw tenten bi mpampam. Ɔde n’ani kari kyerɛɛ no wiase ahenni ahorow ne emu anuonyam nyinaa. 9 Afei ɔka kyerɛ Yesu se, “Sɛ wobɛkotow asom me a, mede nea wuhu yi nyinaa bɛma wo.”
10 Ɛhɔ ara na Yesu buae se, “Fi me so, Satan! Wɔakyerɛw sɛ, ‘Kotow som Awurade wo Nyankopɔn, na ɔno nko ara na som no.’ “
11 Yesu ano sii no, ɔbonsam gyaw no hɔ kɔe. Ɛno akyi, abɔfo baa Yesu nkyɛn bɛsom no.
Yesu fiti n’adwuma ase wɔ Galilea
12 Yesu tee sɛ wɔakyere Yohane no, ɔkɔɔ Galilea. 13 Oduu Galilea no, wantena Nasaret, na mmom, otwaam wɔ Nasaret hɔ kɔtenaa Kapernaum a ɛwɔ Galilea mpoano no, Sebulon ne Naftali ahye so. 14 Eyi maa nea odiyifo Elia kae se, 15 “Sebulon asase ne Naftali asase, ɔkwan a ɛkɔ po mu, Yordan agya, amanaman Galilea, 16 nnipa a wɔtenaa sum mu no, Hann kɛse bi apue ama wɔn. Wɔtenaa owu asase so maa Hann no pue maa wɔn wɔ hɔ” no baa mu. 17 Efi saa bere no, Yesu fii n’asɛnka ase se, “Monsakra mo su, momfa mo ho mma Onyankopɔn, na ɔsoro ahenni no abɛn.”
Yesu frɛ asuafo baanan
18 Da bi a Yesu nam Galilea mpoano no, ohuu anuanom baanu bi a wɔn nyinaa yɛ apofofo sɛ wɔregu asau wɔ po no mu. Saa anuanom yi mu baako din de Simon, a ne din foforo nso de Petro. Ɔbaako no nso din de Andrea.
19 Yesu ka kyerɛɛ wɔn se, “Mummedi m’akyi, na mɛkyerɛ mo ɔkwan a wɔfa so yi nnipa kra.” 20 Ɛhɔ ara, wogyaw wɔn asau no guu hɔ bedii n’akyi ne no kɔe.
21 Ɔkɔɔ n’anim kakra no, ohuu Sebedeo mma baanu a wɔfrɛ ɔbaako Yohane, ɛnna ɔbaako nso din de Yakobo, sɛ wɔne wɔn agya te ɔkorow mu retuatua wɔn asau mu. Yesu frɛɛ wɔn nso sɛ wommedi n’akyi. 22 Ntɛm ara, wogyaw wɔn agya ne ɔkorow no hɔ, bedii n’akyi.
Galilea asɛnka ne ayaresa
23 Yesu kyinkyinii Galileaman mu nyinaa kaa ahenni no ho asɛmpa wɔ Yudafo hyiadan mu. Ɔsaa nyarewa ahorow a wɔde baa n’anim nyinaa nso. 24 Yesu anwonwade a ɔyɛe yi trɛw koduu Siriaman mu nyinaa. Eyi ma wɔde wɔn a ahonhommɔne wɔ wɔn so, wɔn a wotwa, wɔn a wɔyare mmubui, ne wɔn a nyarewa ahorow haw wɔn no nyinaa fi Siriaman mu brɛɛ no ma ɔsaa wɔn nyinaa yare. 25 Anwonwade a Yesu yɛe yi, maa nnipakuw a wofi Galilea ne Nkurow Du ‘Dekapoli’ no mu ne Yerusalem ne Yordan agya tu dii n’akyi.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Hesekiel 45:1-25
45 “‘Na sɛ morekyɛ asase no sɛ mo agyapade a,+ muntwa bi mma Yehowa sɛ ntoboa,+ asase no fã a ɛyɛ kronkron.+ Ne ntwemu nyɛ basafa mpem aduonu anum, na ne tɛtrɛtɛ nyɛ mpem du.+ Ɛbɛyɛ kronkron afa n’ahye nyinaa so.2 Na eyi mu na kronkronbea no befi; ne ntwemu ne ne tɛtrɛtɛ nyinaa bɛyɛ ahanum ahanum—ɛyɛ ahinanan.+ Na ne mfikyisase a mmoa bedidi so bɛyɛ basafa aduonum wɔ ɔfã biara.+3 Munsusuw asase a ne ntwemu yɛ basafa mpem aduonu anum na ne tɛtrɛtɛ yɛ mpem du mfi nea moatwa no mu, na ɛhɔ na wɔde kronkronbea no besi, akronkronne mu ade kronkron no.+4 Ɛbɛyɛ asase no mu beae kronkron ama asɔfo no,+ wɔn a wɔba Yehowa anim bɛsom+ wɔ kronkronbea hɔ no. Ɛhɔ na wɔde wɔn adan besisi, na ɛbɛyɛ beae kronkron ama kronkronbea no.5 “‘Ne ntwemu bɛyɛ mpem aduonu anum na ne tɛtrɛtɛ ayɛ mpem du.+ Ɛbɛyɛ Lewifo a wɔsom wɔ Fie hɔ no dea. Na wobenya adidibea aduonu.+6 “‘Na muntwa asase a ne tɛtrɛtɛ yɛ mpemnum na ne ntwemu yɛ mpem aduonu anum mma kurow no sɛ ntoboa kronkron.+ Na ɛno bɛyɛ Israel fie nyinaa dea.7 “‘Na obirɛmpɔn no de bɛda ntoboa kronkron no ne kurow no benkum ne ne nifa,+ ntoboa kronkron no ne kurow no nkyɛn, asase a ɛda atɔe fam kɔ atɔe ne nea ɛda apuei fam kɔ apuei no. Na ne tenten ne mmusua mmusua no de bɛyɛ pɛ, fi atɔe hye so kosi apuei hye so.+8 Na asase yi bɛyɛ n’agyapade wɔ Israel. Na m’abirɛmpɔn rentan me man ani bio,+ na wɔde asase no bɛma Israel fie sɛnea wɔn mmusua te.’+9 “Nea Awurade Tumfoɔ Yehowa aka ni, ‘Ayɛ yiye, Israel abirɛmpɔn!’+“‘Munnyae amimdi ne nsisi,+ na mummu atɛntrenee nni asɛntrenee.+ Munyi mo apoobɔ mfi me man so,’+ Awurade Tumfoɔ Yehowa asɛm ni.10 ‘Momfa nsenia, efa susude, ne bat susuhina a ɛteɛ nsusuw ade.+11 Momma efa ne bat susuhina nyɛ pɛ, na bat susuhina nyɛ homar nkyem du mu biako, na homar nkyem du mu biako nyɛ efa biako;+ homar dodow nyɛ saa ara.12 Na dwetɛbona+ nyɛ gerah aduonu;+ na nnwetɛbona aduonu, nnwetɛbona aduonu anum, ne nnwetɛbona dunum nyɛ mane biako mma mo.’13 “‘Na eyi ne ntoboa a momfa mmra: Momfa awi efa nkyem asia mu biako mfi homar biako mu, na momfa atoko nso efa nkyem asia mu biako mfi homar biako mu;14 na ngo no nso, momfa bat susuhina nsusuw. Bat yɛ kor nkyem du mu biako. Na bat du yɛ homar biako, efisɛ bat du yɛ homar biako.15 Munyi oguan biako mfi nguankuw no mu, kyerɛ sɛ oguan biako mfi Israel mmoa ahanu biara mu.+ Na wɔmfa eyinom mmɔ aduan afɔre+ ne ɔhyew afɔre+ ne asomdwoe afɔre,+ na wɔmfa mpata mma wɔn,’+ Awurade Tumfoɔ Yehowa asɛm ni.16 “‘Asase no sofo nyinaa de ntoboa+ yi bɛma Israel obirɛmpɔn no.+17 Sɛ Israel fie redi afahyɛ+ anaa ɔsram foforo+ anaa homeda+ anaa nnapɔnna+ biara a, obirɛmpɔn+ no na ɔde ɔhyew afɔre+ ne aduan afɔre+ ne nsã afɔre+ ho nneɛma bɛma. Ɔno na ɔde bɔne ho afɔre ne aduan afɔre ne ɔhyew afɔre ne asomdwoe afɔre ho nneɛma bɛma ma wɔde apata ama Israel fie.’18 “Nea Awurade Tumfoɔ Yehowa aka ni, ‘Ɔsram a edi kan no da a edi kan no, fa nantwinini kumaa a dɛm nni ne ho+ dwira kronkronbea no ho.+19 Na ɔsɔfo no mfa aboa a wɔde bɔɔ bɔne ho afɔre no mogya no bi nyɛ Fie no apongua+ ho ne afɔremuka no mfomfamho no ntwea anan+ no so ne mfinimfini hɔ adiwo no pon ho.20 Na saa ara na wobɛyɛ ɔsram no da a ɛto so ason no, efisɛ ebia na obi adi mfomso+ esiane n’ani a ɛnna ne ho so anaa osuahu a onni nti, na mompata mma Fie no.+21 “‘Ɔsram a edi kan no da a ɛto so dunan no, munni twam+ no. Ɛyɛ nnanson afahyɛ a mubedi paanoo a mmɔkaw nnim.+22 Saa da no, obirɛmpɔn no mfa nantwinini kumaa mmra mma wɔmmɔ bɔne ho afɔre mma ɔno ne ɔman no.+23 Na nnanson afahyɛ+ no nyinaa ɔmfa anantwinini nkumaa ason ne adwennini ason a dɛm nni wɔn ho mmra mma wɔmfa mmɔ ɔhyew afɔre mma Yehowa da biara, nnanson;+ na wɔmfa ɔpapo nso mmɔ bɔne ho afɔre da biara.+24 Na ɔmfa esiam efa biako nka nantwinini kumaa no ho, na ɔmfa efa biako nso nka odwennini no ho mmɔ aduan afɔre, na efa biara nso ɔmfa ngo hin biako nka ho.+25 “‘Na ɔsram a ɛto so ason no da a ɛto so dunum wɔ afahyɛ+ bere no mu no, ɔmfa nea ɔde bae nnanson+ no ara bi mmra, te sɛ bɔne ho afɔre, ne ɔhyew afɔre, ne aduan afɔre, ne ngo.’”


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Yesaia 21:1-17
21 Ɛpo sare* ho atemmusɛm ni:+ Ɛreba te sɛ ahum+ a efi anafo; efi sare so reba, asase a ɛso yɛ hu so.+2 Wɔayi anisoade bi a ɛyɛ hu+ akyerɛ me: Okontomponi di nkontomposɛm, na ɔsɛefo sɛe ade.+ Afei Elam, foro kɔ! Media,+ kotwa ho hyia! Mama apinisi a ɔde aba nyinaa to atwa.+3 Eyi ama me dwonku mu tutu me.+ Mete yaw sɛ ɔbea a ɔrewo.+ Me ho yeraw me, enti mente asɛm; m’adwene atu afra, enti minhu hwee.4 Me koma bɔ paripari, na ehu ama mebɔ birimbirim. Anwummere hann a m’ani gye ho no adan me ahopopo.+5 Ma wɔmfa apon nsisi hɔ, wɔnhyehyɛ nkongua, wonnidi na wɔnnom!+ Mmapɔmma,+ monsɔre, monsra ɔkyɛm no ho ngo.+6 Na nea Yehowa aka akyerɛ me ni:“Kɔ, fa ɔwɛmfo kogyina awɛnee na ɔnka nea obehu.”+7 Na ohuu nteaseɛnam ne apɔnkɔ abien abien, nteaseɛnam ne mfurum, nteaseɛnam ne yoma. Na ɔwɛn n’aso na ɔhwɛɛ nea ɛrekɔ so.8 Na ɔteɛɛm denneennen te sɛ gyata+ sɛ: “O Yehowa, migyina ɔwɛn aban so daa awia, na migyina m’awɛnee anadwo nyinaa.+9 Na hwɛ, nteaseɛnam ne nnipa, ne apɔnkɔ abien abien reba!”+Na ɔteɛɛm kae sɛ: “Wahwe ase! Babilon ahwe ase,+ na wabubu n’anyame ahoni nyinaa agu fam!”+10 O me nkurɔfo a wɔaporow wɔn, m’awiporowbea ba,+ maka nea mate afi asafo Yehowa, Israel Nyankopɔn, nkyɛn akyerɛ mo.11 Duma ho atemmusɛm ni: Obi fi Seir+ teɛm bisa me sɛ: “Ɔwɛmfo, anadwo yi te dɛn? Ɔwɛmfo, anadwo yi te dɛn?”+12 Ɔwɛmfo no buae sɛ: “Ade bɛkye, na ade bɛsa. Sɛ mubebisa a, mummisa. Monsan mmra!”13 Sare so ho atemmusɛm ni: Dedan+ akwantufo, mobɛda sare so kwae mu anadwo.14 Momfa nsu mmehyia nea osukɔm de no. Tema+ asase sofo, momfa aduan mmrɛ nea ɔreguan.15 Nkrante nti wɔaguan, nkrante a wɔatwe nti, agyan a wɔakuntun mu ne ɔko dennen nti.16 Nea Yehowa aka akyerɛ me ni: “Akyɛ koraa afe, sɛnea wobu ɔpaani mfe no,+ Kedar+ anuonyam nyinaa bɛhyew.17 Na agyantofo kakraa bi, Kedar nnɔmmarima kakraa bi na wɔbɛka,+ efisɛ Israel Nyankopɔn Yehowa ankasa na waka.”+
Ase Hɔ Nsɛm
^ Ɛbɛyɛ sɛ “ɛpo sare” yi kyerɛ tete Babilon anafo fam, baabi a afe biara Eufrate ne Tigri asubɔnten no yiri sram so no.


text:
TI NNUM
Onyankopɔn Akyɛde a Ɛso Paa ne Agyede No
1, 2. (a) Dɛn na ɛma w’ani gye akyɛde bi ho? (b) Adɛn nti na agyede no yɛ Onyankopɔn akyɛde a ɛso paa?
DƐN na obi de akyɛ wo a wo werɛ mfi da? Mpɛn pii no, ɛnyɛ akyɛde no kɛse ne asɛm no. Mmom, sɛ ɛyɛ biribi a wuhia paa a, w’ani sɔ na ɛma w’ani gye.
2 Onyankopɔn akyɛ yɛn nneɛma bebree, nanso baako bi wɔ hɔ a ehia yɛn sen ne nyinaa. Ɛyɛ biribi a ɛso paa a Onyankopɔn ayɛ ama nnipa. Ɛne sɛ, ɔsomaa ne Ba Yesu Kristo baa asase so na yɛnam no so anya daa nkwa. Ɛno ho ade na yɛrebesua yi. (Kenkan Mateo 20:28.) Anokwa, Yesu a Yehowa de no yɛɛ agyede maa yɛn yi ma yehu sɛ ɔdɔ yɛn paa.
DƐN NE AGYEDE NO?
3. Adɛn nti na nnipa wu?
3 Agyede no na Yehowa nam so yi nnipa fi bɔne ne owu mu. (Efesofo 1:7) Asɛm bi sii Eden turo mu mfe mpempem pii ni. Sɛ yɛte saa asɛm no ase a, ɛbɛma yɛahu nea enti a yehia agyede no. Nea esii ne sɛ Adam ne Hawa yɛɛ bɔne tiaa Onyankopɔn, enti wowui. Yɛn nyinaa yɛ wɔn mma, na wɔde bɔne awo yɛn. Enti na yɛn nso yewu no.—Hwɛ Nsɛm Bi Mu Nkyerɛkyerɛmu 9.
4. Hena ne Adam, na na ɔte sɛn?
4 Adam ne onipa a Yehowa dii kan bɔɔ no. Ná bɔne biara nni ne ho, na na ne nipadua ne n’adwene di mũ. Enti anka ɔrenyare, ɔremmɔ akwakoraa na ɔrenwu. Wei yɛ akyɛde a ɛso bi nni! Esiane sɛ Yehowa na ɔbɔɔ Adam nti, yebetumi aka sɛ Yehowa yɛ ne papa. (Luka 3:38) Ná Yehowa ne Adam taa di nkɔmmɔ. Onyankopɔn kyerɛɛ no nea ɔpɛ sɛ ɔyɛ nyinaa, na ɔmaa no adwuma a ɛbɛma n’ani agye.—Genesis 1:28-30; 2:16, 17.
5. Sɛ Bible ka sɛ Onyankopɔn bɔɔ Adam wɔ ne “suban so” a, ɛkyerɛ sɛn?
5 Onyankopɔn bɔɔ Adam wɔ ne “suban so.” (Genesis 1:27) Enti Yehowa maa Adam ne su ahorow no bi. Ebi ne ɔdɔ, nyansa, atɛntrenee ne tumi. Onyankopɔn ammɔ Adam sɛ robɔt; ɔde ne pɛ maa no. Enti ɔbɛyɛ papa oo, ɔbɛyɛ bɔne oo, na ɛwɔ ɔno ara nsam. Sɛ Adam tiee Onyankopɔn a, anka ɔbɛtena Paradise hɔ afebɔɔ.
6. Bere a Adam yɛɛ Onyankopɔn so asoɔden no, dɛn na ɔhweree? Dɛn na akɔfa abɛto yɛn so?
6 Na Adam ne Onyankopɔn ntam yɛ kama, na bɔne biara nni Adam ho, na na ne ho nso tɔ no wɔ Paradise hɔ. Nanso bere a ɔyɛɛ asoɔden maa Onyankopɔn buu no kumfɔ no, ɔhweree ne nyinaa. (Genesis 3:17-19) Ná Adam ne Hawa nni anidaso biara bio, efisɛ wɔhyɛɛ da buu Onyankopɔn mmara so. Nea Adam yɛe no kɔfaa “bɔne baa wiase, na owu nam bɔne so bae, ma owu trɛw kaa nnipa nyinaa, efisɛ wɔn nyinaa ayɛ bɔne.” (Romafo 5:12) Bere a Adam yɛɛ bɔne no, “ɔtɔn” ɔne n’asefo nyinaa hyɛɛ bɔne ne owu ase; enti nnipa bɛyɛɛ nkoa maa bɔne ne owu. (Romafo 7:14) Eyi kyerɛ sɛ yenni anidaso biara anaa? Yɛwɔ bi paa; Yehowa ama yɛn agyede.
7, 8. Dɛn ne agyede?
7 Dɛn ne agyede? Yɛka agyede a, ɛyɛ nneɛma mmienu. Nea edi kan, ɛyɛ ade a yetua de gye obi anaa biribi. Nea ɛtɔ so mmienu, ɛyɛ mpatade anaa nea wɔde si biribi a asɛe ananmu.
8 Owu ne bɔne ho nsunsuanso a Adam asoɔden de abɛsoɛ yɛn so no, onipa biara nni hɔ a obetumi agye yɛn afi mu. Nanso Yehowa ankasa de nneɛma agu akwan mu a ɔnam so begye yɛn. Ma yɛnhwɛ agyede no ho nsɛm bi ne sɛnea ebetumi aboa yɛn.
NEA YEHOWA YƐ DE TUAA AGYEDE NO
9. Dɛn na ebetumi atua agyede no?
9 Nkwa a edi mũ a Adam ma yɛhweree no, yɛn mu biara nni hɔ a obetumi ama yɛn nsa aka bio. Adɛn ntia? Efisɛ yɛn nyinaa yɛ abɔnefo. (Dwom 49:7, 8) Nanso, onipa nkwa a ɛyɛ pɛ na ebetumi atua agyede no. Ɛno nti na Bible frɛ no “agyede a ɛfata.” (1 Timoteo 2:6) Ɛsɛ sɛ agyede no tumi tua Adam nkwa a ɔhweree no.
10. Nhyehyɛe bɛn na Yehowa yɛ de tuaa agyede no?
10 Nhyehyɛe bɛn na Yehowa yɛ de tuaa agyede no? Ɔsomaa ne Ba a ɔda ne koma so baa asase so. Ne Ba no ne Yesu, abɔde nyinaa abakan no. (1 Yohane 4:9, 10) Yesu yii ne yam gyaw n’Agya ne asetena a na ɔwom wɔ soro no baa asase so. (Filipifo 2:7) Yehowa yii Yesu nkwa fii soro bɛhyɛɛ ɔbea bi yam wɔ asase so, na ɔwoo no sɛ onipa a bɔne ne nkekae biara nni ne ho.—Luka 1:35.
11. Ɛyɛɛ dɛn na onipa baako nkwa tumi yɛɛ agyede maa nnipa nyinaa?
11 Bere a Adam nyɛɛ Yehowa so asoɔden no, na n’asetena di mũ. Ná bɔne ne owu ne ɛho nsunsuanso biara nni hɔ. Enti anka n’asefo nyinaa benya asetena pa. Nanso asoɔden no nti, saa hokwan no bɔɔ wɔn. Obi betumi agye Adam asefo anaa? Yiw. (Kenkan Romafo 5:19.) Yesu a bɔne biara nni ne ho no de ne nkwa bɛyɛɛ agyede maa wɔn. (1 Korintofo 15:45) Ne nkwa a edi mũ no na ebetumi agye Adam asefo nyinaa afi owu mu.—1 Korintofo 15:21, 22.
12. Adɛn nti na Yesu faa yaw mu saa?
12 Bible ma yehu amanehunu a Yesu faa mu ansa na ɔrewu. Wɔhwee Yesu paa de no sɛn dua so maa owuu yayaayaw. (Yohane 19:1, 16-18, 30) Adɛn nti na Yesu faa yaw mu saa? Efisɛ na Satan aka sɛ onipa biara nni hɔ a ɔrehu amane paa a, ɔbɛkɔ so asom Onyankopɔn. Yesu dii Onyankopɔn nokware de kyerɛe sɛ onipa a ɔyɛ pɛ hu amane sɛ dɛn mpo a, obetumi agyina mu. Hwɛ sɛnea Yesu maa Yehowa koma tɔɔ ne yam!—Mmebusɛm 27:11; hwɛ Nsɛm Bi Mu Nkyerɛkyerɛmu 15.
13. Ɔkwan bɛn na Yesu faa so tuaa agyede no?
13 Ɔkwan bɛn na Yesu faa so tuaa agyede no? Ne nipadua a ɛyɛ pɛ no na ɔde tua maa n’Agya. Yehowa maa atamfo kwan ma wokum Yesu Nisan da a ɛto so 14, afe 33 (sɛnea na Yudafo bu mmere). (Hebrifo 10:10) Ne nnansa so no, Yehowa nyanee Yesu maa no honhom nipadua. Afei deɛ na Yesu nyɛ onipa bio! Akyiri yi, Yesu kɔɔ soro de ne ho kɔkyerɛɛ n’Agya sɛ ɔde ne nipadua a ɛyɛ pɛ no ayɛ agyede. (Hebrifo 9:24) Afei a watua agyede no, yebetumi anya ogye afi bɔne ne owu mu.—Kenkan Romafo 3:23, 24.
NEA AGYEDE NO BETUMI AYƐ AMA WO
14, 15. Dɛn na ɛsɛ sɛ yɛyɛ na yɛanya bɔne fafiri?
14 Yɛafi ase renya Onyankopɔn akyɛde nwonwaso no so mfaso. Ma yɛnhwɛ mfaso a yɛrenya seesei ne nea yebenya daakye no bi.
15 Yenya bɔne fafiri. Nnipa ntumi nyɛ nea ɛteɛ bere nyinaa. Yedi mfomso, na ɛtɔ da nso a, yɛkeka nsɛm anaa yɛyɛ nneɛma bi a ɛmfa kwan mu. (Kolosefo 1:13, 14) Yɛbɛyɛ dɛn anya bɔne fafiri? Sɛ yɛyɛ bɔne a, ɛsɛ sɛ yefi yɛn koma mu nu yɛn ho, na yɛsrɛ Yehowa ma ɔde kyɛ yɛn. Yɛyɛ saa a, ɛbɛma yɛanya bɔne fafiri.—1 Yohane 1:8, 9.
16. Sɛ yɛpɛ ahonim pa a, dɛn na ɛsɛ sɛ yɛyɛ?
16 Yenya ahonim pa. Sɛ yɛyɛ biribi ma yɛn ahonim anaa yɛn tiboa bu yɛn fɔ a, yɛyɛ basaa. Ɛtɔ da mpo a, yɛte nka sɛ yɛnsɛ hwee, anaa mfaso biara nni yɛn so. Nanso ɛnsɛ sɛ yɛpa abaw. Sɛ yɛsrɛ Yehowa sɛ ɔmfa yɛn bɔne nkyɛ yɛn a, yegye di sɛ obetie. (Hebrifo 9:13, 14) Sɛ yɛwɔ ɔhaw anaa su bi a epiapia yɛn ma yɛyɛ bɔne a, Yehowa pɛ sɛ yɛde ne nyinaa to n’anim. (Hebrifo 4:14-16) Yɛyɛ saa a, ɛbɛma yɛne Onyankopɔn ntam ayɛ kama.
17. Nhyira bɛn na Yesu wu no bɛma yɛanya?
17 Yɛwɔ anidaso sɛ yɛbɛtena ase daa. “Bɔne akatua ne owu, na akyɛde a Onyankopɔn de ma ne daa nkwa a ɛnam yɛn Awurade Kristo Yesu so.” (Romafo 6:23) Esiane sɛ Yesu wu maa yɛn nti, yebetumi atena ase daa na yare a ɛde yare deɛ, yɛrennyare bi da. (Adiyisɛm 21:3, 4) Dɛn na yɛyɛ a, yɛn nsa bɛka saa nhyira yi?
W’ANI SƆ AGYEDE NO ANAA?
18. Dɛn na ɛma yehu sɛ Yehowa dɔ yɛn?
18 Sɛ obi kyɛ wo biribi a w’ani gye ho a, wunni ho agorɔ koraa. Akyɛde biara ne agyede no nsɛ, enti ɛsɛ sɛ yefi koma mu da Yehowa ase. Yohane 3:16 ka sɛ, “Onyankopɔn dɔ wiase paa ma enti ɔde ne Ba a ɔwoo no koro no mae.” Ampa, Yehowa dɔ yɛn paa; ɛno nti na ɔde ne Ba Yesu a ɔda ne koma so no maa yɛn. Yenim sɛ Yesu nso dɔ yɛn paa, efisɛ, ɔno nso penee so bewu maa yɛn. (Yohane 15:13) Enti agyede no reka akyerɛ wo sɛ Onyankopɔn ne Yesu dɔ wo paa.—Galatifo 2:20.
19, 20. (a) Wobɛyɛ dɛn afa Yehowa adamfo? (b) Dɛn na obi yɛ a ɛkyerɛ sɛ ogye Ɔba no di?
19 Seesei a woabehu sɛ Onyankopɔn dɔ wo yi, wobɛyɛ dɛn afa no adamfo? Sɛ wunnim obi a, ɛyɛ den sɛ wobɛdɔ no. Yohane 17:3 ka sɛ yebetumi ahu Yehowa. Sɛ wuhu no yiye a, ɛbɛma woadɔ no. Afei nso, ɛbɛma w’ani agye sɛ wobɛyɛ nea ɛsɔ n’ani na woabɛyɛ n’adamfo. Enti kɔ so sua Bible no, na wubehu Yehowa yiye.—1 Yohane 5:3.
20 Ma w’ani nsɔ Yesu agyede afɔre no. Bible ka sɛ, “nea ogye Ɔba no di no wɔ daa nkwa.” (Yohane 3:36) Dɛn na obi yɛ a ɛkyerɛ sɛ ogye Ɔba no di? Nea Yesu aka sɛ yɛnyɛ no, ɛsɛ sɛ odi so. (Yohane 13:15) Sɛ yɛn ani sɔ agyede no a, ɛnyɛ yɛn ano kɛkɛ na yɛde bɛka sɛ yegye Yesu di, ɛsɛ sɛ yɛyɛ biribi ka ho. Yakobo 2:26 ka sɛ: ‘Gyidi a nnwuma nnim awu.’
21, 22. (a) Adɛn nti na ɛsɛ sɛ yɛkɔ Kristo Wu Nkaedi no afe biara? (b) Dɛn na yebesua wɔ Ti 6 ne 7?
21 Kɔ Kristo Wu Nkaedi no bi. Anwummere a etwa to ansa na Yesu rewu no, ɔkae sɛ ɛyɛ a yɛnkae ne wu no. Enti afe biara yehyiam kae no. Bible frɛ saa nhyiam no “Awurade Anwummeduan.” (1 Korintofo 11:20; Mateo 26:26-28) Yesu pɛ sɛ yɛkae sɛ ɔde ne nipadua a bɔne biara nni ho no ayɛ agyede ama yɛn. Ɔkae sɛ: “Monkɔ so nyɛ eyi mfa nkae me.” (Kenkan Luka 22:19.) Wokɔ Nkaedi no a, ɛkyerɛ sɛ w’ani sɔ agyede no ne ɔdɔ nwonwaso a Yehowa ne Yesu ada no adi akyerɛ yɛn no.—Hwɛ Nsɛm Bi Mu Nkyerɛkyerɛmu 16.
22 Anokwa, akyɛde biara nni hɔ a, ɛne agyede no sɛ. (2 Korintofo 9:14, 15) Nnipa mpempem pii a wɔawuwu mpo, akyɛde yi betumi aboa wɔn. Yedu Ti 6 ne 7 a, yebesua ho ade pii.